Yesu Kristo—Onyankopɔn Tumi | Adesua\n“Kristo yɛ Onyankopɔn tumi.”—1 KORINTOFOƆ 1:24.\nSu ahorow bɛn na Yesu daa no adi bere a ɔyɛɛ n’anwonwade a ɛdi kan no?\nAdɛn nti na Yesu yɛɛ anwonwade a wɔaka ho asɛm wɔ Mateo 14:14-21 no?\nSu bɛn na Yesu daa no adi bere a ɔmaa mframa a ano yɛ den yɛɛ dinn no?\n1. Adɛn nti na Paulo kaa sɛ “Kristo yɛ Onyankopɔn tumi”?\nYEHOWA nam Yesu Kristo so daa ne tumi adi wɔ anwonwakwan so. Bere a Yesu wɔ asase so no, ɔyɛɛ anwonwade pii. Yɛbɛtumi akenkan ebi ho nsɛm wɔ Bible mu ma ahyɛ yɛn gyidi den. (Mateo 9:35; Luka 9:11) Yehowa maa Yesu tumi kɛse ma enti ɔsomafo Paulo kaa sɛ: “Kristo yɛ Onyankopɔn tumi.” (1 Korintofoɔ 1:24) Anwonwade a Yesu yɛe no fa yɛn ho sɛn?\n2. Dɛn na yɛbɛtumi asua afi anwonwade a Yesu yɛe no mu?\n2 Ɔsomafo Petro kaa sɛ Yesu yɛɛ “anwanwadeɛ” pii. (Asomafoɔ Nnwuma 2:22) Dɛn na saa anwonwade no ma yɛhu? Ɛma yɛhu nea Yesu bɛyɛ wɔ ne Mfirihyia Apem Nniso no mu. Saa bere no, ɔbɛyɛ anwonwade akɛse ama asase so nnipa nyinaa anya so mfaso. Anwonwade a ɔyɛe no san boa yɛn ma yɛte ɔne n’Agya su ahorow ase yie. Yɛbɛsua anwonwade a Yesu yɛe no mu mmiɛnsa ho ade wɔ adesua yi mu, na yɛbɛhu sɛnea saa anwonwade no bɛtumi aboa yɛn nnɛ ne daakye.\nANWONWADE A ƐMA YƐSUA AYAMYE\n3. (a) Dɛn na ɛmaa Yesu yɛɛ n’anwonwade a ɛdi kan no? (b) Dɛn na Yesu yɛ de daa ayamye adi wɔ Kana?\n3 Yesu yɛɛ n’anwonwade a ɛdi kan wɔ ayeforohyia bi ase wɔ Kana kuro no mu. Yɛnnim nea ɛmaa Yesu yɛɛ saa anwonwade no, nanso nea yɛnim ne sɛ na nsã a wɔde resom ahɔho no renso wɔn nyinaa so. Ná wei bɛtumi ayɛ aniwusɛm paa ama wɔn a wɔaware foforo no, efisɛ na ɛyɛ wɔn asɛde sɛ wɔsom ahɔho no. Ná Yesu maame Maria ka ahɔho no ho. Yɛmmisa sɛ, Maria ka kyerɛɛ Yesu sɛ ɔnyɛ biribi esiane sɛ ɔnim sɛ Yesu wɔ tumi a ɔde bɛboa nti anaa? Anyɛ yie koraa no, ebia na Maria akae nkɔmhyɛ pii a ɛfa ne ba no ho no, na na ɔnim sɛ wɔbɛfrɛ no “Ɔsorosoroni no Ba.” (Luka 1:30-32; 2:52) Asɛm no ara ne sɛ, na Maria ne Yesu nyinaa pɛ sɛ wɔboa awarefo no. Enti Yesu nam anwonwakwan so maa nsuo lita 380 (galɔn 100) danee “nsã pa.” (Kenkan Yohane 2:3, 6-11.) Ná ɛyɛ nhyɛ sɛ Yesu yɛ saa anwonwade yi anaa? Dabi. Esiane sɛ Yesu dwene nnipa ho nti na ɔyɛɛ saa anwonwade no. Ná ɔresuasua n’Agya a ne yam ye no.\nYesu kaa sɛ ‘yɛnkɔ so mma,’ kyerɛ sɛ, yɛnkɔ so nyɛ adɔe\n4, 5. (a) Dɛn na anwonwade a ɛdi kan a Yesu yɛe no ma yɛhu? (b) Dɛn na anwonwade a Yesu yɛe wɔ Kana no ma yɛhu fa nea ɛbɛba daakye ho?\n4 Yesu nam anwonwakwan so yɛɛ nsã pa pii ma ɛsoo nnipadɔm no so. Woahu nea yɛbɛtumi asua afi saa anwonwade yi mu? Ɛne sɛ Yehowa ne Yesu tirim nyɛ den, na mmom wɔn yam ye paa. Saa anwonwade yi ma yɛhu sɛ wɔdwene nnipa ho ankasa. Ɛsan ma yɛhu sɛ ɛmfa ho baabiara a yɛte wɔ asase so no, Yehowa nam ne tumi so bɛma yɛanya aduane pii wɔ wiase foforo no mu.—Kenkan Yesaia 25:6.\n5 Wo deɛ susu ho hwɛ! Yehowa bɛma yɛn nsa aka nea yɛhia nyinaa nnansa yi ara. Onipa biara bɛnya ofie fɛfɛ atena mu, na wanya aduane pa adi. Sɛ yɛdwendwene nneɛma pa a Yehowa bɛyi ne yam de ama yɛn wɔ Paradise asase so no ho a, yɛn ani gye paa.\nSɛ yɛde yɛn bere di dwuma yie a, na yɛresuasua Yesu (Hwɛ nkyekyɛm 6)\n6. Ɔkwan bɛn so na Yesu de ne tumi dii dwuma bere nyinaa, na yɛbɛyɛ dɛn atumi asuasua no?\n6 Yesu amfa ne tumi anyɛ nea ɔno ara pɛ da. Ma yɛnhwɛ nea Yesu yɛe bere a Ɔbonsam sɔɔ no hwɛe sɛ ɔmma abo nnan paanoo no. Yesu amfa ne tumi anyɛ nneɛma a ɔno nko ara bɛnya so mfaso. (Mateo 4:2-4) Nanso na Yesu ani gye ho sɛ ɔde ne tumi bɛboa nkurɔfo. Yɛbɛyɛ dɛn asuasua n’ayamye no? Yesu kaa sɛ ‘yɛnkɔ so mma,’ kyerɛ sɛ, yɛnkɔ so nyɛ adɔe. (Luka 6:38) Ɔkwan baako a yɛbɛtumi afa so ayɛ saa ne sɛ yɛbɛto nsa afrɛ nkurɔfo ma wɔaba yɛn fie abɛdidi. Yɛbɛtumi nso ne obi a ɔhia mmoa bi abɔ nkɔmmɔ bere a yɛapɔn asafo nhyiam. Ebi ne sɛ yɛbɛtie onua bi a ɔrebobɔ ɔkasa bi a ɔbɛma so. Anaasɛ yɛbɛtumi aboa afoforo na yɛatete wɔn wɔ asɛnka mu. Sɛ yɛde anigye boa afoforo bere biara a yɛbɛtumi a, na yɛresuasua ayamye a Yesu daa no adi no bi.\n“WƆN NYINAA DIDI MEEƐ”\n7. Ɔhaw bɛn na ɛbɛkɔ so atena Satan wiase yi mu?\n7 Ohia nyɛ ade foforo; ɛwɔ hɔ fi teteete. Yehowa ka kyerɛɛ Israelfo sɛ “ohiani rempa w’asase so.” (Deuteronomium 15:11 ) Mfe pii akyi no, Yesu nso kaa sɛ: “Ahiafoɔ deɛ, daa wɔwɔ mo nkyɛn.” (Mateo 26:11) Yɛmmisa sɛ, nea na Yesu reka ne sɛ ahiafo rempa asase so da? Dabi, nea na ɔreka ne sɛ bere tenten a yɛte Satan wiase yi mu no, yɛbɛnya ahiafo wɔ yɛn mu. Sɛ yɛkɔ wiase foforo no mu a, nneɛma bɛyɛ foforo koraa! Saa bere no, obiara renni hia bio. Obiara bɛnya aduane pii adi, na obiara bɛdidi amee!\n8, 9. (a) Adɛn nti na Yesu maa nnipa mpempem pii aduane? (b) Saa anwonwade yi ka wo sɛn?\n8 Odwontofo no kaa Yehowa ho asɛm sɛ: “Wobue wo nsam na woma ateasefoɔ nyinaa nya deɛ wɔpɛ di mee.” (Dwom 145:16) Bere a Yesu wɔ asase so no, osuasuaa n’Agya pɛpɛɛpɛ, na na ɔtaa yɛ nneɛma a nkurɔfo hia ma wɔn. Ɛnyɛ sɛ na Yesu yɛ saa de kyerɛ sɛ ɔwɔ tumi kɛkɛ, na mmom na ɔdwene nnipa ho ankasa. Momma yɛnsusu Mateo 14:14-21 ho nhwɛ. (Kenkan.) Ná nnipadɔm bi anantew atwa kwan fi nkuro pii so atu adi Yesu akyi. (Mateo 14:13) Ɛduu anwummere no, asuafo no huu sɛ nkurɔfo no abrɛ na ɔkɔm nso de wɔn, enti na ɛhaw asuafo no. Wɔka kyerɛɛ Yesu sɛ ɔnnya nkurɔfo no kwan ma wɔnkɔtɔ aduane nni. Dɛn na na Yesu bɛyɛ?\n9 Yesu de paanoo nnum ne mpataa mmienu maa mmarima 5,000, ne mmaa ne mmofra dii. Adɛn nti na ɔyɛɛ saa anwonwade yi? Efisɛ na Yesu dɔ nnipa, na na ɔdwene wɔn ho. Ɛbɛyɛ sɛ Yesu maa nnipakuw no aduane pii efisɛ “wɔn nyinaa didi meeɛ.” Ná aduane a wɔdii no bɛma wɔanya ahoɔden de atwa kwantenten no asan akɔ wɔn fie. (Luka 9:10-17) Bere a nnipakuw no nyinaa didi mee no, asuafo no sesaa nea ɛkaa ase no, na wɔnyaa nkɛntɛn 12!\n10. Dɛn na ɛbɛba ohia so daakye?\n10 Esiane sɛ atumfoɔ dodow no ara yɛ adifudepɛ na wɔbɔ nyansakorɔn nti, nnipa ɔpepem pii di hia. Yɛn nuanom binom mpo nnya aduane a ɛbɛso wɔn nni. Nanso nnipa a wɔtie Yehowa bɛtena wiase a nyansakorɔn anaa ohia nnim mu nnansa yi ara. Yehowa na ɔyɛ ade nyinaa so tumfoɔ Nyankopɔn, ɔwɔ tumi, na ɔpɛ paa sɛ ɔbɛma obiara anya nea ɔpɛ adi amee. Wahyɛ bɔ sɛ ɔbɛma amanehunu aba awiei nnansa yi ara!—Kenkan Dwom 72:16.\nAnwonwade a Yesu yɛe no ma yɛnya awerɛhyem sɛ ɔpɛ sɛ ɔde ne tumi yɛ nneɛma pa ma yɛn\n11. Dɛn nti na wowɔ ahotoso sɛ Kristo bɛdi tumi wɔ asase nyinaa so nnansa yi ara? Enti dɛn na wopɛ sɛ woyɛ?\n11 Bere a Yesu wɔ asase so no, ɔde mfe mmiɛnsa ne fã pɛ yɛɛ anwonwade wɔ beae ketewaa bi. (Mateo 15:24) Nanso Ɔhene Yesu bɛboa adesamma nyinaa wɔ ne Mfirihyia Apem Nniso no mu. (Dwom 72:8) Anwonwade a Yesu yɛe no ma yɛnya awerɛhyem sɛ ɔpɛ sɛ ɔde ne tumi yɛ nneɛma pa ma yɛn. Yɛnni tumi a yɛde bɛyɛ anwonwade, nanso dɛn na yɛbɛtumi ayɛ? Yɛbɛtumi de yɛn bere ne yɛn ahoɔden aka daakye papa a Bible ahyɛ ho bɔ no ho asɛm akyerɛ nkurɔfo. Ɛno ne Yehowa Adansefo adwuma. (Romafoɔ 1:14, 15) Sɛ yɛdwendwene nneɛma a Kristo bɛyɛ nnansa yi ara ho a, yɛde anigye bɛka ho asɛm akyerɛ afoforo.—Dwom 45:1; 49:3.\nYEHOWA NE YESU WƆ ABƆDE MU NNEƐMA SO TUMI\n12. Adɛn nti na yɛbɛtumi anya awerɛhyem sɛ Yesu wɔ asase so nneɛma ho nimdeɛ paa?\n12 Bere a Onyankopɔn bɔɔ asase ne nneɛma a ɛwɔ so nyinaa no, na Yesu wɔ “ne nkyɛn sɛ odwumayɛni a ne ho akokwa.” (Mmebusɛm 8:22, 30, 31; Kolosefoɔ 1:15-17) Enti Yesu wɔ asase so nneɛma ho nimdeɛ paa. Ɔwɔ abɔde mu nneɛma nyinaa so tumi, na ɔnim sɛnea wɔde di dwuma yie.\nDɛn na w’ani gye ho wɔ anwonwade a Yesu de ne tumi yɛe no ho? (Hwɛ nkyekyɛm 13, 14)\n13, 14. Ma nhwɛso fa kyerɛ sɛ Kristo wɔ abɔde mu nneɛma so tumi.\n13 Bere a Yesu wɔ asase so no, na ɔwɔ abɔde mu nneɛma so tumi. Ɔde dii dwuma ma ɛdaa adi sɛ Onyankopɔn ama no tumi. Wo deɛ hwɛ sɛnea ɔmaa mframa yɛɛ dinn. (Kenkan Marko 4:37-39.) Bible ho ɔbenfo bi ka sɛ wɔde Hela asɛmfua a wɔkyerɛ ase “mframa” wɔ Marko nwoma no mu no ka ahum anaa mframa a ano yɛ den ho asɛm. Ɛkyerɛ mframa gyampantrudu, ahum, aprannaa, ne osuframa. Sɛ saa mframa yi bɔ a, ɛsɛe ade pii. Ɔsomafo Mateo frɛɛ no “ahum kɛseɛ.”—Mateo 8:24.\n14 Twa asɛm no ho mfoni hwɛ: Asorɔkye rebɔ hyɛmma no dendeenden ma nsuo rekɔ mu. Dede a asorɔkye no reyɛ ne akɔneaba a ɛde hyɛmma no redi nyinaa akyi no, na Yesu ada hatee efisɛ na wabrɛ. Esiane sɛ na asuafo no suro nti, wɔnyanee Yesu kaa sɛ: “Yɛrebɛwuwu!” (Mateo 8:25) Dɛn na Yesu yɛe? Ɔsɔree, na ɔkasa kyerɛɛ mframa ne ɛpo no sɛ: “Gyina! Yɛ dinn!” (Marko 4:39) Mframa a na ɛrebɔ dendeenden no gyaee, na “ɛyɛɛ dinn.” Wei ma yɛhu sɛ na Yesu wɔ abɔde mu nneɛma so tumi ankasa!\n15. Ɔkwan bɛn so na Yehowa ada no adi sɛ ɔwɔ abɔde mu nneɛma so tumi?\n15 Kristo tumi no fi Yehowa hɔ, enti yɛnim sɛ ade nyinaa so Tumfoɔ Nyankopɔn no wɔ abɔde mu nneɛma so tumi. Ɛho nhwɛso ni. Ansa na Nsuyiri no reba no, Yehowa kaa sɛ: “Aka nnanson pɛ na mama nsuo atɔ agu asase so adaduanan, awia ne anadwo.” (Genesis 7:4) Afei nso, Exodus 14:21 ka sɛ: “Yehowa maa apueeɛ mframa denden bɔɔ anadwo no nyinaa, na ɛpiaa nsuo no kɔɔ akyire.” Yona 1:4 nso kenkan sɛ: “Yehowa maa mframa kɛseɛ bi bɔ faa po no so, na ahum kɛseɛ bi tuiɛ, na hyɛn no yɛɛ sɛ deɛ ɛrebɛbɔ.” Ɛhyɛ nkuran sɛ yɛahu sɛ wɔ wiase foforo no mu no, Yehowa bɛkɔ so adi abɔde mu nneɛma so tumi.\n16. Adɛn nti na ɛyɛ awerɛkyekye sɛ yɛbɛhu sɛ Yehowa ne Yesu wɔ abɔde mu nneɛma so tumi?\n16 Ɛyɛ awerɛkyekye sɛ yɛbɛhu sɛ Yehowa ne Yesu wɔ abɔde mu nneɛma so tumi. Wɔ Kristo Mfirihyia Apem Nniso no mu no, obiara a ɔwɔ asase so bɛtena ase dwoodwoo. Atoyerɛnkyɛm te sɛ ahum, asasewosow a ɛsi wɔ po mu ma nsuo twi fa asase so, ogya a ɛpae fi mmepɔ mu anaa asasewosow rempira nnipa, na ɛrenkum obiara bio. Atoyerɛnkyɛm biara renyi yɛn hu efisɛ “Onyankopɔn ntomadan” bɛtena adesamma mu! (Adiyisɛm 21:3, 4) Yɛbɛtumi anya ahotoso sɛ Yehowa bɛma Yesu tumi ma ɔde adi abɔde mu nneɛma so wɔ ne Mfirihyia Apem Nniso no mu.\nSUASUA ONYANKOPƆN NE KRISTO NNƐ\n17. Dɛn na yɛyɛ nnɛ a ɛkyerɛ sɛ yɛresuasua Onyankopɔn ne Kristo?\n17 Yɛrentumi nsi atoyerɛnkyɛm kwan. Yehowa ne Yesu nkutoo na wɔbɛtumi ayɛ saa. Nanso biribi wɔ hɔ a yɛbɛtumi ayɛ. Yɛbɛtumi de asɛm a ɛwɔ Mmebusɛm 3:27 no ayɛ adwuma. (Kenkan.) Sɛ yɛn nuanom rehu amane a, yɛbɛtumi aboa wɔn ma wɔn nsa aka nea wɔhia wɔ honam fam, na yɛahyɛ wɔn nkuran akyekye wɔn werɛ. (Mmebusɛm 17:17) Yɛbɛtumi aboa yɛn nuanom bere a atoyerɛnkyɛm bi ato wɔn. Okunafo bi a ne fie bubui bere a ahum kɛse bi tui no kaa sɛ: “Meda Yehowa ahyehyɛde no ase paa sɛ aboa me honam fam ne honhom fam nyinaa.” Bere a ahum bi bubuu onuawa bi a ɔnwaree fie no, n’anidaso nyinaa sae. Anuanom kɔsiesiee ne fie no maa no, na ɔkaa sɛ: “Menhu nea menka mpo. Ɛboro m’adwene ne me ntease so koraa!” Ɔtoaa so sɛ: “Yehowa, meda wo ase!” Ɛyɛ yɛn anigye sɛ yɛn nuanom mmarima ne mmaa dwene afoforo ahiade ho saa. Nea ɛsen saa no, ɛyɛ yɛn dɛ sɛ Yehowa ne Yesu Kristo nso dwene yɛn ho paa.\n18. Dɛn na w’ani gye ho wɔ nea enti a Yesu yɛɛ anwonwade no ho?\n18 Bere a Yesu reyɛ asɛnka adwuma no, ɔdaa no adi sɛ ‘ɔyɛ Onyankopɔn tumi.’ Nanso wanyɛ saa sɛ ɔde repɛ nnipa anim anuonyam anaa ɔde reyɛ biribi a ɔno nko ara bɛnya so mfaso. Mmom, ɔdɔ a Yesu wɔ ma nnipa nti na ɔde ne tumi yɛɛ anwonwade ahorow. Yɛbɛsua wei ho ade pii wɔ adesua a ɛdi hɔ no mu.\n“Kristo yɛ Onyankopɔn tumi”: Yehowa maa Yesu tumi a ɔde yɛ anwonwade. Nhwɛso bi ni. Yesu maa nsuo danee nsã, ɔmaa nnipa mpempem pii aduane dii bere bi, na na ɔwɔ abɔde mu nneɛma so tumi\nKristo Mfirihyia Apem Nniso: Onyankopɔn ko a ɛne Harmagedon akyi no, Yesu bɛfi soro adi ade mfe apem. Saa bere no, Yesu de ne tumi bɛyɛ anwonwade akɛse ma nnipa a wɔwɔ asase so nyinaa anya so mfaso


Galatifo 4 - Nkwa Asem (NA-TWI) | Biblica\nGalatifo 4 - Nkwa Asem (NA-TWI)\n1Asɛm a mereka ne sɛ, mpɛn dodow a ɔdedifo no yɛ abofra no, ɛwom sɛ agyapade no nyinaa hyɛ ne nsa de, nanso nsonoe biara nna ɔno ne akoa ntam. 2 Eisane sɛ onnyinii no nti, nnipa bi wɔ hɔ a wɔhwɛ, toto nneɛma ma no kosi bere a n’agya ahyɛ sɛ wɔnnan agyapade no mma no no.\nOnyankopɔn tɔɔ yɛn ahofadi\n3 Saa ara na yɛn nso bere a yɛyɛ mmofra no, wiase ahonhom dii yɛn so ara kosii sɛ yenyinii honhom mu no. 4 Nanso mmere pa no dui no, Onyankopɔn somaa ɔno ankasa ne Ba. Ɔbae sɛ ɔba a ɛna awo no bɛhyɛɛ Yuda Mmara ase 5 de gyee wɔn a na wɔhyɛ Mmara no ase no sɛnea ɛbɛyɛ a yɛbɛyɛ Onyankopɔn mma.\n6 Sɛnea ɛbɛyɛ a wobehu sɛ moyɛ ne mma nti, Onyankopɔn somaa ne Ba no Honhom, Honhom a ɛteɛm se, “Agya, m’agya no,” ma ɛbɛhyɛɛ yɛn koma mu. 7 Enti, wonyɛ akoa bio na mmom woyɛ ɔba. Esiane sɛ woyɛ ne ba nti, Onyankopɔn de nea ɔwɔ nyinaa bɛma ne mma.\n8 Mmere bi a atwam no, na munnim Onyankopɔn, enti mosom wɔn a na wɔnyɛ anyame no sɛ nkoa. 9 Nanso afei a moahu Onyankopɔn anaasɛ Onyankopɔn ahu mo yi, adɛn nti na mopɛ sɛ modan mo ho ma nkyerɛkyerɛ a aba nni mu no? Adɛn nti na mopɛ sɛ moyɛ wɔn asomfo bio? 10 Mudi nna, abosome, nnapɔnna ne mfe bi. 11 Misuro ma mo sɛ masɛe m’ahoɔden wɔ mo ho kwa.\nHwammɔ a Paulo dii\n12 Mesrɛ mo, me nuanom, monyɛ sɛ me, efisɛ, mete sɛ mo. Monyɛɛ me bɔne biara. 13 Sɛnea munim no, na meyare nti na mekaa Asɛmpa no kyerɛɛ mo kan no. 14 Ɛwom sɛ na me nipadua no yɛ sɔhwɛ ma mo de, nanso moampo me. Mmom, mugyee me sɛnea mubegye Onyankopɔn bɔfo; mugyee me sɛnea mubegye Kristo Yesu.\n15 Mo ani gyei na saa anigye no wiee dɛn? Metumi aka se, sɛ mubetumi a, anka mubetutu mo ani de ama me.\n16 Nokware a meka kyerɛ mo nti na afei mabɛyɛ mo tamfo yi?\n17 Saa nnipa no pɛ sɛ wɔtwe mo ba wɔn nkyɛn nanso wonni adwene pa. Wɔhwehwɛ sɛ wɔbɛtetew me ne mo ntam na ama mo ani aku wɔn ho sɛnea wɔn ani ku mo ho no. 18 Eye sɛ mubenya saa adwene no ama dwuma pa di a ɛbɛkɔ so saa daa na ɛnyɛ bere a mewɔ mo nkyɛn. 19 Me mma pa, mo a mo nti merehu awo yaw bio kosi sɛ Kristo bɛtena mo mu no, 20 ɛyɛ me pɛ sɛ anka mewɔ mo nkyɛn na me ne mo dwennwene nsɛm bi ho nanso, esiane yɛn ntam kwan ware a ɛware no nti, minhu nea menyɛ. 21 Mibisa mo a mopɛ sɛ mohyɛ Mmara no ase no se, monte nea Mmara no ka no anaa? 22 Mmara no se, na Abraham wɔ mma baanu. Ɔne afenaa bi woo baako na ɔne ɔbea bi a ɔde ne ho nso woo baako. 23 Afenaa ba no, wɔwoo no honam kwan so, ɛnna ɔbea a ɔde ne ho no nso, nam Onyankopɔn bɔhyɛ so woo ne ba no.\n24 Saa asɛm yi yɛ mfatoho efisɛ, saa mmea baanu yi gyinaa hɔ ma apam abien. Mmea no mu baako a ne din de Hagar a ofi bepɔw Sinai so no woo ne mma nyinaa wɔ nkoasom mu. 25 Hagar wɔ hɔ ma bepɔw Sinai a ɛwɔ Arabia a ogyina hɔ ma Yerusalem a ɔne n’asefo nyinaa yɛ nkoa. 26 Nanso Yerusalem a ɛwɔ soro no de, ɛde ne ho na ɔyɛ yɛn na.\n27 Efisɛ wɔakyerɛw se, “Di ahurusi, obonin. Wo a wonkoo awo da, di ahurusi, efisɛ, ɔbea a woguan gyaa no no bɛwo pii akyɛn ɔbea a ɔne ne kunu te.”\n28 Afei, me nuanom, esiane Onyankopɔn bɔ a ɔhyɛe no nti, moyɛ ne mma te sɛ Isak pɛ. 29 Saa bere no na ɔba a wɔnam honam kwan so woo no no taa nea wɔnam Onyankopɔn Honhom mu woo no no. Na ɛnnɛ yi ɛte saa. 30 Na Kyerɛwsɛm no ka dɛn? Ɛka se, “Tow afenaa no ne ne ba no kyene; efisɛ, afenaa ba no rennya kyɛfa wɔ n’agya agyapade mu sɛ ɔbea a ɔde ne ho no ba no.” 31 Enti, anuanom, yɛnyɛ afenaa no mma na mmom yɛyɛ ɔbea a ɔde ne ho no mma.\nNA-TWI : Galatifo 4


1 Ahene 8:1-66\n8 Saa bere no Solomon+ boaboaa+ Israel mpanyimfo+ ano, mmusuakuw mu atitiriw+ ne Israelfo agyanom+ mpanyimfo nyinaa, sɛ wɔmmra Ɔhene Solomon nkyɛn wɔ Yerusalem, na ɔka kyerɛɛ wɔn sɛ wɔnkɔfa Yehowa apam adaka+ no mfi Dawid Kurow+ mu, kyerɛ sɛ Sion,+ mmra. 2 Enti Israel mmarima nyinaa boaboaa wɔn ano baa Ɔhene Solomon nkyɛn afahyɛ no ase,+ wɔ ɔsram Etanim, ɔsram a ɛto so ason+ no mu. 3 Ɛnna Israel mpanyimfo nyinaa bae, na asɔfo no kɔsoaa+ Adaka+ no. 4 Na wɔde Yehowa adaka no ne ahyiae+ ntamadan+ ne anwenne kronkron a ɛwɔ ntamadan no mu nyinaa bae; asɔfo ne Lewifo+ no na wɔde bae.+ 5 Ná Ɔhene Solomon ne Israel bagua a wɔka ne ho, wɔn a wɔbaa ne frɛ no nyinaa wɔ Adaka no anim de nguan ne anantwi rebɔ afɔre;+ mmoa no dodow nti wɔantumi ankan wɔn, na wɔantumi ammu wɔn ano.+ 6 Afei asɔfo no de Yehowa apam adaka+ no baa ne sibea,+ pia mu pia no mu, Kronkron mu Kronkronbea hɔ, na wɔde sii kerubim+ no ntaban ase. 7 Ná kerubim no atrɛtrɛw wɔn ntaban mu, faako a Adaka no si no, enti kerubim no kataa Adaka no ne ɛho nnua so.+ 8 Ná ɛho nnua+ no woware, enti na wohu nnua no ti wɔ Kronkronbea hɔ wɔ pia mu pia no anim, nanso na wonhu wɔ abɔnten, na ɛhɔ na ɛwɔ de besi nnɛ.+ 9 Hwee nni Adaka no mu, gye abopon+ abien a Mose de guu mu+ wɔ Horeb no; da a Israel mma fi Egypt asase so reba+ a Yehowa ne wɔn yɛɛ apam+ no na ɔde guu mu. 10 Na ɛbae sɛ bere a asɔfo no fii adi fii kronkronbea hɔ no, omununkum+ bɛhyɛɛ Yehowa fie no mã. 11 Omununkum no nti, asɔfo+ no antumi annyina hɔ ansom,+ efisɛ Yehowa anuonyam+ hyɛɛ Yehowa fie no mã.+ 12 Saa bere no Solomon kae sɛ: “Yehowa aka sɛ omununkum kusuu+ mu na ɔbɛtena. 13 Matumi asi tenabea a ɛkorɔn ama wo,+ na mayɛ baabi a wobɛtena+ daa.”+ 14 Afei, ɔhene dan n’ani sɛ ɔrehyira+ Israel bagua no nyinaa bere a Israel bagua no nyinaa gyinagyina wɔn nan so no. 15 Na ɔkae sɛ: “Nhyira nka Yehowa,+ Israel Nyankopɔn a ɔde n’ano kasa kyerɛɛ me papa Dawid,+ na ɔnam ne nsa so ama aba mu+ no; ɔno na ɔkae sɛ, 16 ‘Efi da a miyii me man Israel fii Egypt de besi nnɛ da yi, minyii+ Israel mmusuakuw no kurow bi sɛ wonsi ofie+ mma me wɔ hɔ mma me din+ ntena hɔ, nanso mɛpaw Dawid ma wabedi me man Israel so.’+ 17 Ná ɛda me papa Dawid koma so sɛ obesi ofie ama Yehowa, Israel Nyankopɔn din.+ 18 Nanso Yehowa ka kyerɛɛ me papa Dawid sɛ, ‘Esiane sɛ ɛda wo koma so sɛ wubesi ofie ama me din nti, woayɛ ade sɛ ɛda wo koma so.+ 19 Na mmom ofie no de, ɛnyɛ wo na wubesi; wo ba a obefi w’asen mu aba na obesi ofie no ama me din.’+ 20 Yehowa ama asɛm a ɔkae no aba mu,+ asɛm a Yehowa kae sɛ mɛsɔre abesi me papa Dawid ananmu na matena Israel ahengua so+ na masi ofie ama Yehowa, Israel Nyankopɔn din,+ 21 na mapɛ baabi de Adaka no asi no; emu na apam+ a Yehowa ne yɛn agyanom yɛe bere a oyii wɔn fii Egypt asase so no wɔ.” 22 Afei Solomon kogyinaa Yehowa afɔremuka+ no anim wɔ Israel bagua no nyinaa anim trɛw ne nsam kyerɛɛ ɔsoro.+ 23 Ɛnna ɔkae sɛ: “O Yehowa, Israel+ Nyankopɔn, Onyame biara nni hɔ, ɔsoro ne asase so a ɔte sɛ wo;+ wo a wokora apam ne adɔe+ so ma wo nkoa+ a wɔde wɔn koma nyinaa nantew w’anim+ no. 24 Wo na woama bɔ a wohyɛɛ w’akoa, me papa Dawid no aba mu; wo na wode w’ano hyɛɛ bɔ no, na ɛnnɛ da yi wonam wo nsa so ama aba mu.+ 25 Enti afei, Yehowa, Israel Nyankopɔn, ma bɔ a wohyɛɛ w’akoa, me papa Dawid no nnyina. Woka kyerɛɛ no sɛ, ‘Sɛ wo mma hwɛ wɔn akwan yiye na wɔnantew m’anim sɛnea woanantew m’anim yi a, obusuani a ɔbɛtena Israel agua so+ remmɔ wo, m’anim.’ 26 O Israel Nyankopɔn, mesrɛ wo, ma bɔ+ a wohyɛɛ w’akoa, me papa Dawid no ntim. 27 “Enti Onyankopɔn bɛtena asase so ampa ara?+ Hwɛ! Ɔsoro+ ne ɔsoro mu soro+ mpo ntumi nkora wo,+ na ofie+ a masi yi na ɛbɛyɛ dɛn! 28 Nanso, dan w’ani kyerɛ w’akoa mpaebɔ+ ne ne nkotɔsrɛ,+ O Yehowa me Nyankopɔn, na tie w’akoa sufrɛ ne mpae a merebɔ w’anim nnɛ da yi.+ 29 Bue w’aniwa+ hwɛ ofie yi awia ne anadwo, faako a wokae sɛ, ‘Me din bɛtena hɔ’+ no, na tie mpae a w’akoa de n’ani kyerɛ ha bɔ no.+ 30 Sɛ w’akoa ne wo man Israel de wɔn ani kyerɛ ha bɔ mpae a, tie yɛn nkotɔsrɛ;+ sɛ edu w’asom, wo soro+ tenabea hɔ a, tie yɛn. Tie na fa kyɛ+ yɛn. 31 “Sɛ onipa bi yɛ ne yɔnko+ bɔne na ne yɔnko no ma odi nsew ka ntam+ ma asodi bɛda no so, na ɔba w’afɔremuka no anim ofie yi mu bere a wadi nsew no a, 32 ɛnde fi wo soro hɔ tie na yɛ biribi fa bu wo nkoa no ntam atɛn, na bu ɔbɔnefo no fɔ ma ne bɔne nkogu n’atifi,+ na bu ɔtreneeni no bem+ ma no, sɛnea ne trenee te.+ 33 “Sɛ wo man Israel di nkogu wɔ atamfo anim,+ bɔne a wɔayɛ wo+ nti, na sɛ wɔsan ba wo nkyɛn+ bɛkamfo wo din,+ na wɔbɔ mpae+ de wɔn nkotɔsrɛ ba w’anim ofie yi mu+ a, 34 ɛnde wo ara fi soro hɔnom tie, na fa wo man Israel bɔne kyɛ wɔn,+ na san fa wɔn bra+ asase a wode maa wɔn agyanom no+ so. 35 “Sɛ ɔsoro mu to na osu antɔ,+ bɔne+ a wɔayɛ wo nti, na brɛ a woabrɛ wɔn ase+ nti, wɔsan fi wɔn bɔne ho de wɔn ani kyerɛ ha bɔ mpae+ na wɔkamfo wo din a, 36 ɛnde wo ara fi ɔsoro hɔ tie, na fa wo nkoa, wo man Israel bɔne kyɛ wɔn efisɛ wo na wokyerɛkyerɛ+ wɔn ɔkwan pa a wɔmfa so;+ ma osu ntɔ+ w’asase a wode ama wo man sɛ wɔn agyapade no so. 37 “Sɛ ɔkɔm+ na ɛbɛba asase no so oo, sɛ ɔyaredɔm+ na ɛbɛba oo, sɛ ɔhyew na ɛbɛba oo, sɛ ɔyare na ebesi wɔn afuw so+ oo, sɛ mmoadabi+ ne ntɛfrɛw+ na ɛbɛba oo, sɛ wɔn atamfo na wɔbɛtow ahyɛ wɔn nkurow so oo, ɔhaw anaa ɔyare biara a ɛbɛba wɔn so no, 38 mpaebɔ+ anaa nkotɔsrɛ+ a onipa biara anaa wo man Israel+ nyinaa de bɛba w’anim no,—efisɛ obiara nim ne komam haw+—sɛ wɔtrɛw wɔn nsam kyerɛ ofie+ yi a, 39 ɛnde wo ara fi ɔsoro,+ wo tenabea+ hɔ tie na fa bɔne kyɛ+ na ma+ onipa biara sɛnea n’akwan te,+ efisɛ wo na wunim ne komam+ (na wo nko ara na wunim nea ɛwɔ adesamma nyinaa komam);+ 40 ɛno bɛma wɔasuro+ wo wɔn nkwa nna nyinaa, nna dodow a wobedi wɔ asase a wode maa yɛn agyanom+ no so no. 41 “Afei ɔhɔho+ a omfi wo man Israel mu mpo, sɛ wo din nti ofi akyirikyiri asase so ba,+ 42 (efisɛ wɔbɛte wo din kɛse+ ne wo nsa a ɛyɛ den+ ne wo basa a woateɛ mu no ho asɛm) na ɔde n’ani kyerɛ ofie yi bɔ mpae+ a, 43 wo ara fi ɔsoro, wo tenabea+ hɔ tie na yɛ ɔhɔho no abisade a ɔde to w’anim nyinaa ma no,+ na ama asase so aman nyinaa ahu wo din+ na wɔasuro wo sɛnea wo man Israel suro wo no, na wɔahu sɛ wo din na ɛda ofie a masi yi so.+ 44 “Sɛ wo man fi adi ne wɔn atamfo kɔko+ ɔkwan a wobɛsoma wɔn no so,+ na wɔde wɔn ani kyerɛ kurow a woapaw+ ne ofie a masi ama wo din+ yi na wɔbɔ Yehowa mpae+ a, 45 wo nso fi ɔsoro tie wɔn mpaebɔ ne wɔn nkotɔsrɛ na di wɔn asɛm ma wɔn.+ 46 “Sɛ wɔyɛ bɔne tia wo+ (efisɛ onipa biara nni hɔ a ɔnyɛ bɔne),+ na sɛ wo bo fuw wɔn na wode wɔn hyɛ wɔn atamfo nsa ma atamfo no de wɔn kɔ nkoasom mu, atamfo asase a ɛwɔ akyirikyiri anaa nea ɛbɛn so,+ 47 na wɔn ani ba wɔn ho so, asase a wɔde wɔn akɔyɛ nkoa+ wɔ hɔ no so, na wɔsan ba+ wo nkyɛn bɛkotow srɛ+ wo, asase a wɔakɔyɛ hɔ nkoa+ no so na wɔka sɛ, ‘Yɛayɛ bɔne,+ yɛafom,+ na yɛadi amumɔyɛsɛm,’+ 48 na sɛ wɔde wɔn koma nyinaa ne wɔn kra nyinaa san ba wo nkyɛn,+ wɔn atamfo a wɔde wɔn ayɛ nkoa no asase so, na wɔde wɔn ani kyerɛ asase a wode maa wɔn agyanom ne kurow a woapaw ne ofie a masi ama wo din yi bɔ mpae+ a, 49 wo nso fi ɔsoro, wo tenabea+ hɔ tie wɔn mpaebɔ ne wɔn nkotɔsrɛ, na di wɔn asɛm ma wɔn,+ 50 na wo man a wɔayɛ wo bɔne+ no, fa bɔne a wɔayɛ wo+ no nyinaa kyɛ wɔn,+ na ma wonnya mmɔborɔhunu,+ wɔn a wɔde wɔn ayɛ nkoa no anim, na wonhu wɔn mmɔbɔ 51 (efisɛ wɔyɛ wo man ne w’agyapade+ a wuyii wɔn Egypt,+ fii dade fononoo+ no mu de wɔn bae); 52 bue w’aniwa wɔ w’akoa nkotɔsrɛ ne wo man Israel nkotɔsrɛ+ so, na tie wɔn sufrɛ a wɔde ba w’anim+ nyinaa. 53 O Awurade Tumfoɔ Yehowa, wo na wuyii wɔn yɛɛ w’agyapade fii asase so aman nyinaa mu,+ sɛnea wonam w’akoa Mose+ so kae bere a wuyii yɛn agyanom fii Egypt no.” 54 Bere a Solomon wiee mpae a ɔbɔɔ Yehowa, ne nkotɔsrɛ a ɔde kɔɔ n’anim yi nyinaa no, ɔsɔre fii Yehowa afɔremuka no anim; ɔsɔre fii ne nkotodwe+ anim, na ogyaee ne nsam a watrɛw akyerɛ ɔsoro+ no. 55 Afei ɔsɔre gyinaa+ hɔ, na ɔde nne kɛse hyiraa+ Israel bagua no nyinaa sɛ: 56 “Nhyira nka Yehowa+ a wama ne man Israel ɔhome sɛnea bɔ a ɔhyɛe nyinaa te+ no. Nneɛma pa a ɔnam n’akoa Mose so hyɛɛ ho bɔ+ no nyinaa, biako mpo antɔ fam.+ 57 Yehowa yɛn Nyankopɔn nni yɛn akyi+ sɛnea odii yɛn agyanom akyi+ no. Mma ɔmmpo yɛn na mma onnnyaw yɛn,+ 58 na ɔnnan yɛn koma+ mmra ne nkyɛn sɛnea ɛbɛyɛ a yɛbɛnantew n’akwan+ nyinaa so na yɛadi ne mmara nsɛm+ ne n’ahyɛde+ ne n’atemmusɛm+ a ɔde yɛɛ ahyɛde maa yɛn agyanom no so. 59 Na me nsɛm a mede ayɛ nkotɔsrɛ Yehowa anim yi, ma ɛmmɛn+ Yehowa yɛn Nyankopɔn awia ne anadwo, na onni n’akoa asɛm mma no na onni ne man Israel nso asɛm mma wɔn, sɛnea ehia da biara;+ 60 na ama asase so aman nyinaa ahu+ sɛ Yehowa ne nokware Nyankopɔn+ no, na obiara nni hɔ bio.+ 61 Momma mo koma nni mũ+ Yehowa yɛn Nyankopɔn ho, na monnantew n’ahyɛde so na munni ne mmara nsɛm so sɛnea moyɛ nnɛ da yi.” 62 Na ɔhene ne Israel nyinaa bɔɔ afɔre kɛse Yehowa anim.+ 63 Solomon de anantwi mpem aduonu abien ne nguan mpem ɔha aduonu+ bɔɔ asomdwoe afɔre+ a ɛsɛ sɛ ɔbɔ ma Yehowa no, na ɔhene ne Israel nyinaa buee+ Yehowa fie no ano. 64 Saa da no, ɔhene yɛɛ Yehowa fie adiwo no mfinimfini hɔ kronkron,+ efisɛ ɛhɔ na ɔbɔɔ ɔhyew afɔre ne aduan afɔre no, na asomdwoe afɔre ho srade no nso, ɛhɔ na ɔhyew no; ná kɔbere afɔremuka+ a ɛwɔ Yehowa anim no sua dodo sɛ ɔbɛbɔ ɔhyew afɔre ne aduan afɔre na wahyew asomdwoe afɔre ho srade+ no wɔ so. 65 Saa bere no, Solomon dii afahyɛ+ no, ɔne Israel nyinaa, bagua kɛse+ a wofi Hamat+ hye so kosi Egypt subon+ ano no, wodii no nnanson Yehowa yɛn Nyankopɔn anim, na wodii nnanson+ bio kaa ho ma ɛyɛɛ nnafua dunan. 66 Na da a ɛto so awotwe no, ogyaa ɔman no kwan,+ na wohyiraa ɔhene de anigye+ ne akomatɔyam+ kokɔɔ wɔn afie, adepa+ a Yehowa ayɛ ama n’akoa Dawid ne ne man Israel nyinaa nti.


Fa Koma a Edi Mũ Som Yehowa Nyankopɔn! | Adesua\nAsa, Yehosafat, Hesekia, Yosia\n“O Yehowa, mesrɛ wo, kae sɛnea mede nokwaredi ne koma mũ anantew w’anim.”—2 AHE. 20:3.\nNNWOM: 52, 65\nKoma a edi mũ a yɛde bɛsom Yehowa no kyerɛ sɛn?\nSɛ wohwɛ sɛnea Yuda ahene baanan no nyaa Onyankopɔn anim dom no a, dɛn na wusua fi mu?\nAhene baanan no mu hena na wopɛ sɛ wusuasua no, na adɛn ntia?\n1-3. “Koma a edi mũ” a yɛde bɛsom Yehowa no kyerɛ sɛn? Ma ɛho nhwɛso.\nESIANE sɛ yɛtɔ sin nti, yɛtaa di mfomso. Nanso, anigyesɛm ne sɛ, sɛ yenu yɛn ho na yɛnam Yesu agyede afɔre no so de gyidi kɔ Yehowa anim ahobrɛase mu a, “ɔnhwɛ yɛn bɔne so” ne yɛn nni. (Dw. 103:10) Ne nyinaa mu no, sɛnea Dawid ka kyerɛɛ Solomon no, sɛ Yehowa ani begye ɔsom a yɛde ma no da biara da no ho a, ɛsɛ sɛ yɛde “koma a edi mũ” som no. (1 Be. 28:9) Ɛbɛyɛ dɛn na nnipa a yɛtɔ sin atumi ayɛ saa?\n2 Momma yɛmfa Ɔhene Asa asetena ntoto Ɔhene Amasia de ho nhwɛ. Wɔn baanu nyinaa dii Yuda so hene, na wɔyɛɛ nea ɛteɛ Yehowa ani so. Nanso Asa de, ɔde koma a edi mũ na ɛsom Yehowa. (2 Be. 15:16, 17; 25:1, 2; Mmeb. 17:3) Ná saa ahene baanu no nyinaa tɔ sin na wodii mfomso. Nanso Asa de, wamman amfi Onyankopɔn akwan so, efisɛ ɔde “koma a edi mũ” som Onyankopɔn. (1 Be. 28:9) Amasia anyɛ n’ade te sɛ Asa. Ɔno de, wanyi ne yam ansom Yehowa. Bere a Amasia kodii Onyankopɔn atamfo so nkonim no, ɔfaa wɔn anyame kɔɔ ne kurom kɔkotow wɔn.—2 Be. 25:11-16.\n3 “Koma a edi mũ” a yɛde bɛsom Onyankopɔn no kyerɛ sɛ yebeyi yɛn yam asom no a yɛrennyae da. Sɛ Bible ka “koma” ho asɛm a, ɛtaa kyerɛ sɛnea obi te ankasa wɔ ne mu. Kyerɛ sɛ, nea n’ani gye ho, ne nsusuwii, ne nneyɛe, ne suban, nea otumi yɛ, nea ɛka no ma ɔyɛ biribi, ne botae a ɔde sisi n’ani so. Enti obi a ɔde ne koma nyinaa som Yehowa no nyɛ nyaatwom wɔ ne som mu. Onipa a ɔte saa nsom Yehowa biarabiara. Yɛn nso ɛ? Ɛwom sɛ yɛyɛ nnipa a yɛtɔ sin de, nanso sɛ yɛkɔ so yi yɛn yam som Onyankopɔn na yɛanyɛ nyaatwom a, na ɛkyerɛ sɛ yɛde koma a edi mũ resom Onyankopɔn.—2 Be. 19:9.\n4. Dɛn na yɛrebesusuw ho?\n4 Sɛ yesusuw Asa ne Yuda ahene binom te sɛ Yehosafat, Hesekia, ne Yosia a woyii wɔn yam som Onyankopɔn no asetena ho a, yebehu nea koma a edi mũ a yɛde bɛsom Onyankopɔn no kyerɛ ankasa. Ahene baanan no nyinaa dii mfomso, nanso wɔkɔɔ so nyaa Yehowa anim dom. Adɛn nti na Onyankopɔn buu wɔn sɛ nnipa a wɔde koma a edi mũ som no, na yɛbɛyɛ dɛn asuasua wɔn?\nASA KOMA “DII MŨ WƆ YEHOWA HO”\n5. Gyinae ahorow bɛn na Asa de akokoduru sisii?\n5 Asa ne ɔhene a ɔto so mmiɛnsa a odii Yuda so bere a Israel mmusuakuw du ahemman a ɛwɔ atifi fam no tew wɔn ho fii Yuda ho no. Otuu asɔrefie mmarima nguaman no fii asase no so, na oguu abosonsom wɔ ne man no mu. Otuu ne nanabea Maaka mpo fii ade so. Na wamma wanyɛ “ɔbaapanyin bio, efisɛ ɔyɛɛ ohoni huhuuhu bi.” (1 Ahe. 15:11-13) Afei nso, Asa ka kyerɛɛ ne nkurɔfo no sɛ “wɔnhwehwɛ Yehowa, . . . na wonni ne mmara nsɛm ne n’ahyɛde so.” Nokwasɛm ne sɛ, Asa boa maa nokware som nyaa nkɔso.—2 Be. 14:4.\n6. Bere a Etiopiafo baa Yuda so no, dɛn na Asa yɛe?\n6 Mfe du a edi kan wɔ Asa ahenni no mu no, Yehowa hyiraa Yuda ma wonyaa asomdwoe. Akyiri yi, Etiopiani Sera de asraafodɔm 1,000,000 ne nteaseɛnam 300 baa Yuda so. (2 Be. 14:1, 6, 9, 10) Dɛn na Asa yɛe wɔ asɛnkɛse a ɛte saa no ho? Ɔbɔɔ mpae de ne ho too Yehowa so koraa. (Kenkan 2 Beresosɛm 14:11.) Onyankopɔn tiee mpae a Asa bɔe no, na ɔmaa Asa dii Etiopia asraafo no so nkonim koraa, na ɔtɔree wɔn ase. (2 Be. 14:12, 13) Yehowa din nti, sɛ ahene bi anni no nokware mpo a, na otumi ma wodi wɔn atamfo so nkonim. (1 Ahe. 20:13, 26-30) Nanso Asa de, ɔde ne ho too Onyankopɔn so, na Yehowa tiee ne mpaebɔ. Ɛwom, ɛnyɛ bere nyinaa na Asa yɛɛ n’ade nyansam. Sɛ nhwɛso no, akyiri yi, sɛ́ anka ɔbɛhwehwɛ mmoa afi Yehowa hɔ no, ɔkɔhwehwɛɛ mmoa fii Siria hene hɔ mmom. (1 Ahe. 15:16-22) Ne nyinaa mu no, Onyankopɔn kae sɛ Asa koma “dii mũ wɔ Yehowa ho ne nna nyinaa.” Yɛbɛyɛ dɛn asuasua nneɛma pa a Asa yɛe no?—1 Ahe. 15:14.\n7, 8. Wobɛyɛ dɛn asuasua Asa wɔ ɔsom a wode ma Yehowa no mu?\n7 Yɛn mu biara betumi ahwehwɛ ne komam ahwɛ sɛ wayi ne yam resom Onyankopɔn anaa. Bisa wo ho sɛ, ‘Masi me bo sɛ mɛyɛ nea ɛsɔ Yehowa ani, megyina nokware som akyi, na mabɔ Yehowa nkurɔfo ho ban afi biribiara a ebetumi ama wɔn bra asɛe ho anaa?’ Ná Maaka yɛ “ɔbaapanyin,” anaa ɔbaahemmaa wɔ ɔman no mu. Enti wo de, hwɛ akokoduru paa a na Asa behia ansa na watumi atu Maaka ade so! Ebia wunnim obiara a ne suban te sɛ Maaka. Nanso, ebia tebea bi betumi asɔre a ɛho behia sɛ wusuasua nsi ne ahokeka a Asa de yɛɛ ade no. Sɛ nhwɛso no, sɛ wo busuani anaa w’adamfo paa bi yɛ bɔne na wannu ne ho, na wotu no fi asafo no mu a, dɛn na wobɛyɛ? Wubenya akokoduru atwe wo ho afi saa nipa no ho a worenkɔ so ne no mmɔ bio anaa? Dɛn na wo koma bɛka wo ama woayɛ?\n8 Sɛ wuhyia ɔsɔretia ahorow bi a emu bi mpo te sɛ nea ɛboro wo so, na wode wo ho to Onyankopɔn so koraa a, na woreda no adi sɛ wo koma di mũ te sɛ Asa. Esiane sɛ woyɛ Yehowa Dansefo nti, ebia nkurɔfo bedi wo ho fɛw anaa wɔbɛserew wo wɔ sukuu mu. Ebia wobɛsrɛ kwan wɔ adwumam nna bi, na wode saa bere no akɔ nhyiam anaa wode ayɛ nneɛma foforo a ɛfa Onyankopɔn som ho. Anaasɛ bere a wode pɔn adwuma no so a, wontaa nka adwumam nyɛ adwuma (anaa overtime). Wei betumi ama wo mfɛfo adwumayɛfo adidi wo atɛm. Ɛba saa a, bɔ Onyankopɔn mpae sɛnea Asa yɛe no. Nya akokoduru na fa wo ho to Yehowa so. Kɔ so ara yɛ nneɛma a wunim sɛ ɛteɛ na nyansa wom no. Kae sɛ, Onyankopɔn hyɛɛ Asa den, na ɔboaa no. Enti wo nso, ɔbɛhyɛ wo den.\n9. Sɛ yɛreyɛ asɛnka adwuma a, dɛn na yebetumi ayɛ de akyerɛ sɛ yɛn koma di mũ?\n9 Onyankopɔn asomfo nnwen wɔn nkutoo ho. Asa hyɛɛ nokware som ho nkuran. Saa ara na yɛn nso yɛboa nkurɔfo ma ‘wɔhwehwɛ Yehowa.’ Sɛ Yehowa hu sɛ yɛreka ne ho asɛm akyerɛ yɛn afipamfo ne afoforo a, n’ani gye paa! Ɔdɔ kann a yɛwɔ ma Yehowa ne dwen a yedwen afoforo daakye ho nti na yɛka asɛmpa no.\nYEHOSAFAT HWEHWƐƐ YEHOWA\n10, 11. Wobɛyɛ dɛn asuasua Yehosafat?\n10 Asa ba Yehosafat “nantew ne papa Asa akwan so.” (2 Be. 20:31, 32) Dɛn na ɔyɛe? Yehosafat hyɛɛ nkurɔfo no nkuran ma wɔhwehwɛɛ Yehowa sɛnea ne papa yɛe no. Ɔyɛɛ nhyehyɛe ma wɔde “Yehowa mmara nhoma no” kɔkyerɛkyerɛɛ ne manfo no. (2 Be. 17:7-10) Yehosafat kɔɔ Israel ahemman a ɛwɔ atifi fam no mpo mu. Ɔkɔe araa koduu Efraim mmepɔw so ‘sɛ ɔbɛdan nkurɔfo no aba Yehowa nkyɛn.’ (2 Be. 19:4) Yehosafat yɛ ɔhene a “ɔde koma mũ hwehwɛɛ Yehowa.”—2 Be. 22:9.\n11 Yɛn nyinaa betumi ayɛ nkyerɛkyerɛ adwuma kɛse a Yehowa ama wɔreyɛ no nnɛ no bi. Wode asi w’ani so sɛ bosome biara wode Onyankopɔn Asɛm no bɛkyerɛkyerɛ nkurɔfo de akanyan wɔn koma ama wɔabɛsom Onyankopɔn anaa? Sɛ woyere wo ho a, Onyankopɔn bɛboa wo ama woatumi anya obi a wo ne no befi ase asua Bible. Wobɔ biribi a ɛte saa ho mpae anaa? Woayɛ krado sɛ wobɛhwehwɛ obi ne no asua Bible? Sɛ mpo ɛsɛ sɛ wode bere a wode dwudwo wo ho no bi bɔ afɔre a, wobɛyɛ saa anaa? Sɛnea Yehosafat kɔɔ Efraim sɛ ɔrekɔboa nnipa a wɔwɔ hɔ ama wɔasan aba nokware som mu no, saa ara na yɛn nso yebetumi akɔboa wɔn a wɔagyae asɛnkakɔ no. Afei nso, sɛ wɔn a wɔatu wɔn te asafo bi asasesin mu, na sɛ ebia wɔnte bɔne a na wɔyɛ no mu bio a, asafo mu mpanyimfo no yɛ nhyehyɛe kɔsra wɔn na wɔboa wɔn.\n12, 13. (a) Bere a Yehosafat hyiaa tebea bi a ɛyɛ hu no, dɛn na ɔyɛe? (b) Adɛn nti na ɛsɛ sɛ yesuasua Yehosafat na yegye tom sɛ yɛwɔ mmerɛwyɛ?\n12 Bere a atamfo pii baa Yehosafat so no, osuasuaa ne papa Asa, na ɔkɔɔ so de ne ho too Onyankopɔn so. (Kenkan 2 Beresosɛm 20:2-4.) Ehu kaa Yehosafat! Nanso, “ɔde sii n’ani so sɛ ɔbɛhwehwɛ Yehowa.” Wɔ mpae a ɔbɔe mu no, ofi ahobrɛase mu gye toom sɛ ne nkurɔfo no ‘nni ahoɔden biara a wɔde begyina dɔm kɛse a wɔaba wɔn so no anim.’ Ɔkae sɛ, ɔne ne nkurɔfo no nhu nea wɔnyɛ mpo. Ɔde ne ho too Yehowa so koraa kae sɛ: “Wo na yɛn ani da wo so.”—2 Be. 20:12.\n13 Ɛtɔ mmere bi a, nea ɛtoo Yehosafat no bi betumi ato yɛn ama ebia yɛrenhu nea yɛnyɛ mpo. Ebetumi mpo ama ehu aka yɛn. (2 Kor. 4:8, 9) Nanso kae sɛ, bere a Yehosafat gyinaa ne man anim bɔɔ mpae no, ogye toom sɛ ɔne ne nkurɔfo no nni ahoɔden. (2 Be. 20:5) Sɛ wɔn a wodi wɔn abusua anim ma wɔsom Yehowa no hyia ɔhaw bi a, wobetumi asuasua Yehosafat. Wobetumi asrɛ Yehowa sɛ ɔmma wɔn akwankyerɛ, na ɔnhyɛ wɔn den mma wontumi nnyina ɔhaw a wɔrehyia no ano. Ɛnsɛ sɛ wofɛre sɛ wobɛka nsɛm a ɛte saa wɔ wo mpaebɔ mu ama w’abusuafo ate. Sɛ wobɔ mpae a ɛte saa a, ɛbɛma w’abusuafo ahu sɛ wode wo ho to Yehowa so. Onyankopɔn boaa Yehosafat, na wo nso, ɔbɛboa wo.\nHESEKIA KƆƆ SO YƐƐ NEA ƐTEƐ\n14, 15. Dɛn na Hesekia yɛe a ɛkyerɛ sɛ ɔde ne ho too Onyankopɔn so koraa?\n14 Hesekia nso yɛ ɔhene a “ɔbataa Yehowa ho” te sɛ Yehosafat. Ɛwom sɛ na Hesekia papa som abosom de, nanso wansuasua ne papa nneyɛe bɔne no. Hesekia ‘yiyii sorɔnsorɔmmea no, na obubuu abosom adum no pasaa. Otwaa ɔbosom dua no, na obubuu kɔbere ɔwɔ a Mose yɛe no nso pasaa.’ Nea enti a obubuu ɔwɔ a Mose de kɔbere yɛe no ne sɛ, saa bere no na Israelfo no som saa ɔwɔ a wɔde kɔbere ayɛ no. Hesekia yii ne yam som Yehowa, efisɛ ‘ɔkɔɔ so dii Yehowa mmara nsɛm a ɔde maa Mose no so.’—2 Ahe. 18:1-6.\n15 Bere mpo a Asiria, ɔman a na ɛwɔ tumi sen ɔman biara saa bere no baa Yuda so, na wɔyɛe sɛ wɔbɛsɛe Yerusalem pasaa no, Hesekia fi ne koma nyinaa mu de ne ho too Yehowa so. Asiria hene Senaherib twaa Yehowa mpoa, na ɔbɔɔ mmɔden sɛ obehunahuna Hesekia sɛnea ɛbɛyɛ a Hesekia de ne ho bɛhyɛ Asiria ase. Nanso Hesekia bɔɔ mpae, na ɔdaa no adi wɔ mpaebɔ no mu sɛ ɔwɔ ahotoso koraa sɛ Yehowa wɔ tumi a ɔde begye wɔn. (Kenkan Yesaia 37:15-20.) Onyankopɔn tiee ne mpaebɔ no, na ɔsomaa ɔbɔfo bi ma okokunkum Asiriafo 185,000.—Yes. 37:36, 37.\n16, 17. Wobɛyɛ dɛn asuasua Hesekia wɔ ɔsom a wode ma Onyankopɔn no mu?\n16 Akyiri yi, yare bi bɔɔ Hesekia ma anka ɔreyɛ awu. Hesekia srɛɛ Yehowa sɛ ɔnkae sɛnea wanantew n’anim no. (Kenkan 2 Ahene 20:1-3.) Kyerɛwnsɛm no ma yehu sɛ, bere a yɛwom yi nyɛ bere a yebetumi ahwɛ kwan sɛ Onyankopɔn bɛsa yɛn yare anwonwakwan so, anaasɛ ɔbɛto yɛn nkwa nna mu. Nanso, sɛnea Hesekia yɛe no, yɛn mu biara betumi abɔ Yehowa mpae na yɛaka akyerɛ no sɛ: “Mede nokwaredi ne koma mũ anantew w’anim.” Wugye di sɛ Yehowa betumi awowaw wo ɔyarepa so, na wayɛ krado sɛ ɔbɛyɛ saa anaa?—Dw. 41:3.\n17 Sɛ yedwinnwen Hesekia asɛm no ho a, ebia yebehu biribi a ɛresɛe yɛne Onyankopɔn ntam anaa ɛmma yentumi mfa yɛn adwene nsi nokware som so a ehia sɛ yeyi fi hɔ. Ɛda adi pefee sɛ, yɛmpɛ sɛ yesuasua nnipa a wɔwɔ wiase no mu no. Wɔn de, wɔnam Intanɛt so nkitahodi (anaa social media) so de nidi a ɛtra so ma nnipa bi ma wɔbɛyɛ te sɛ anyame. Ɛwom, ebia Kristofo binom ani begye ho sɛ wɔbɛfa Intanɛt so dwumadi a ɛte saa so ne wɔn mmusua anaa wɔn nnamfo paa adi nkitaho. Nanso wiase no mu de, nnipa pii de Intanɛt so nkitahodi a ɛte saa no yɛ adwuma tra so. Wobɛhwɛ no, na wɔde wɔn adwene nyinaa di mmarima ne mmea a wonnim wɔn mpo akyi. Anaa wɔsɛe bere pii hwɛ nnipa a wɔte saa no mfonini, anaasɛ wɔkenkan wɔn ho nsɛm. Wei betumi ama nneɛma a ɛho nhia agye wɔn adwene. Sɛ Kristoni bi de nneɛma gu social media so na nnipa pii hwɛ kenkan a, ebetumi mpo ama wayɛ ahomaso. Saa ara nso na sɛ ohu sɛ nnipa pii agyae akyi di a, ebetumi ama ne bo afuw. Wohwɛ a, na ɔsomafo Paulo anaa Akwila ne Priskila benya adagyew da biara da de wɔn mfonini agu Intanɛt so anaa wɔadi nkurɔfo a wɔnsom Yehowa akyi akenkan wɔn ho nsɛm anaa? Bible ma yehu sɛ Paulo “de ne bere nyinaa kaa asɛm no.” Ɛsan ka sɛ, Priskila ne Akwila nso de wɔn bere “kyerɛkyerɛɛ Onyankopɔn akwan no mu pefee kyerɛɛ” afoforo. (Aso. 18:4, 5, 26) Yebetumi abisa yɛn ho sɛ, ‘Mehwɛ yiye sɛ meremfa nidi ntraso mma nnipa na amma wɔammɛyɛ sɛ anyame bi? Bere a anka metumi de ayɛ adepa no, mehwɛ yiye sɛ merensɛe no wɔ nneɛma a ɛho nhia ho anaa?’—Kenkan Efesofo 5:15, 16.\nYOSIA KƆƆ SO DII YEHOWA MMARA NSƐM SO\n18, 19. Nneɛma bɛn na wopɛ sɛ woyɛ de suasua Yosia?\n18 Hesekia nanankansowa Ɔhene Yosia nso sii ne bo pintinn ‘de ne koma nyinaa’ dii Yehowa mmara nsɛm so. (2 Be. 34:31) Bere a Yosia da so ara yɛ abarimaa no, ‘ofii ase hwehwɛɛ Dawid Nyankopɔn,’ na bere a odii mfe 20 no, ɔhyɛɛ ase sɛ obetu abosonsom ase afi Yuda. (Kenkan 2 Beresosɛm 34:1-3.) Yosia de nsi ne ahokeka yɛɛ nea ɛsɔ Onyankopɔn ani sen Yuda ahene pii. Nanso, bere a wɔkenkan Mose Mmara a ɛbɛyɛ sɛ Mose ankasa de ne nsa kyerɛwee no kyerɛɛ Yosia no, ohui sɛ ehia sɛ ɔyere ne ho yɛ Onyankopɔn apɛde kosi ase. Ɔhyɛɛ afoforo nkuran sɛ wɔnsom Yehowa. Enti, Yosia nkwa nna nyinaa, ne manfo no ‘amman amfi Yehowa akyi.’—2 Be. 34:27, 33.\n19 Sɛnea Yosia yɛe no, ɛsɛ sɛ mmofra fi ase hwehwɛ Yehowa fi wɔn mmofraase pɛɛ. Ɛbɛyɛ sɛ Ɔhene Manase a na wanu ne ho wɔ ne bɔne ho no na ɔkaa Onyankopɔn mmɔborɔhunu ho asɛm kyerɛɛ Yosia. Mmerante ne mmabea, mommɛn anokwafo a wɔn ani afi a wɔwɔ mo abusua mu ne asafo no mu no. Wɔbɛma moahu nneɛma pa a Yehowa ayɛ ama wɔn. Afei nso, monkae sɛ, Kyerɛwnsɛm no a wɔkenkan kyerɛɛ Yosia no na ɛkaa ne koma ma otuu anammɔn. Sɛ wokenkan Onyankopɔn Asɛm no a, ebetumi akanyan wo ama woatu anammɔn a ɛbɛma woanya anigye pii na ahyɛ wo ne Onyankopɔn adamfofa mu den. Ɛbɛsan akanyan wo ama woaboa afoforo sɛnea ɛbɛyɛ a wɔn nso bɛhwehwɛ Onyankopɔn. (Kenkan 2 Beresosɛm 34:18, 19.) Sɛ wusua Bible a, ɛno nso betumi aboa wo ama woahu akwan a wobɛfa so anya nkɔso wɔ Onyankopɔn som mu. Sɛ wuhu saa akwan no a, tu ho anammɔn sɛnea Yosia yɛe no.\n20, 21. (a) Ahene baanan a yɛasusuw wɔn ho no, nneɛma bɛn na wɔyɛe a edi nsɛ? (b) Dɛn na yebesusuw ho wɔ adesua a edi hɔ no mu?\n20 Yɛasusuw Yuda ahene baanan a wɔde koma a edi mũ som Yehowa ho. Woahu mfaso a ɛwɔ so? Wɔde nsi ne ahokeka yɛɛ Onyankopɔn apɛde, na woyii wɔn yam yɛɛ nea Onyankopɔn pɛ. Wɔkɔɔ so yɛɛ Onyankopɔn apɛde. Bere a wohyiaa atamfo a wɔdɔɔso na wɔn ho yɛ hu mpo no, wɔkɔɔ so yɛɛ nea Onyankopɔn pɛ. Nea ɛsen ne nyinaa no, adwempa na wɔde som Yehowa.\n21 Sɛnea yebehu wɔ adesua a edi hɔ mu no, ahene baanan a yɛasusuw wɔn ho no nyinaa dii mfomso. Nanso, bere a Onii a ɔhwehwɛ komam no pɛɛpɛɛ wɔn mu no, ohui sɛ wɔn koma di mũ wɔ ne ho. Yɛn nso yɛtɔ sin. Sɛ Yehowa hwehwɛ yɛn mu a, obehu sɛ koma a edi mũ na yɛde resom no anaa? Yebesusuw saa asɛm no ho wɔ adesua a edi hɔ no mu.


Midi Mfomso a Dɛn na Mɛyɛ?\nKENKAN WƆ Abbey Abkhaz Abui Acholi Afrikaans Albanian Alur American Sign Language Arabic Argentinean Sign Language Armenian Assamese Attié Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Bolivian Sign Language Boulou British Sign Language Bulgarian Cakchiquel (Western) Cambodian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Dayak Ngaju Digor Drehu Dutch Ecuadorian Sign Language Edo Efik English Estonian Ewe Faroese Fijian Finnish Finnish Sign Language Fon French Ga Galician Garifuna Georgian German Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibinda Igbo Iloko Indonesian Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kongo Konkani (Roman) Korean Korean Sign Language Kosraean Krio Kwangali Kwanyama Lamba Latvian Lenje Lhukonzo Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexican Sign Language Mixe Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tiv Tlapanec Tojolabal Tongan Toraja Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nSɛ wotaa gye wo mfomso tom a, ɛma nkurɔfo gye wo di, na wobu wo.\nWo deɛ hwɛ asɛm yi: Tim ne ne nnamfo redi agorɔ, ɛnna ɔbɔɔ bɔɔl maa no kɔbɔɔ obi kar ahwehwɛ.\nWone Tim a, anka wobɛyɛ dɛn?\nNNEƐMA MMIƐNSA A WUBETUMI AYƐ:\nWode bɛhyɛ obi.\nWobɛka nea asi no akyerɛ kar wura no, na woaka sɛ wubetua ka.\nAnhwɛ a wobɛyɛ nea edi kan no. Nanso sɛ wobɔ obi ahwehwɛ anaa wudi mfomso foforo bi a, ɛyɛ papa sɛ wubegye atom.\nƐyɛ suban pa.\nBible se: “Yɛpɛ sɛ yɛde nokwaredi bɔ yɛn bra wɔ biribiara mu.”—Hebrifo 13:18.\nWugye wo mfomso tom a, nkurɔfo de wo mfomso befiri wo.\nBible se: “Nea ɔkata ne mmarato so no, ɛrensi no yiye, na nea ɔka na ogyae no, wobehu no mmɔbɔ.”—Mmebusɛm 28:13.\nAfei ɛhyɛ Onyankopɔn anuonyam.\nBible se: “Yehowa kyi okontomponi, na teefo na ɔne wɔn di atirimsɛm.”—Mmebusɛm 3:32.\nKarina adi mfe 20. Bere bi, ɔde kar tuu mmirikabɔne maa polisifo kyee no, nanso wammɔ ne papa amanneɛ. Sɛ ɛyɛɛ Karina sɛ obetumi de asɛm no asie a, na ɔredaadaa ne ho. Ɔno ara kae sɛ: “Afe akyi, me papa kohuu polisifo krataa a me din wɔ so. Nea esii deɛ ɛsɛ w’ani!”\nDɛn na osuae? Karina asɛm ne sɛ: “Woyɛ bɔne sie a, wo ara na ɛbɛsan abɛbɔ wo so. Woremfa wo ho nni da!”\nBible se: “Yɛn nyinaa di mfomso mpɛn pii.” (Yakobo 3:2) Sɛ wugye wo mfomso tom a, nea ɛkyerɛ ara ne sɛ wowɔ ahobrɛase na w’adwenem abue. Enti wudi mfomso a gye tom ntɛm.\nAfei sua biribi fi wo mfomso mu. Abaayewa bi a ne din de Vera kae sɛ: “Midi mfomso biara a, misua biribi fi mu. Sɛ daakye mihyia tebea a ɛte saa a, mihu sɛnea medi ho dwuma.” Yɛnhwɛ sɛnea wubetumi de asɛm yi ayɛ adwuma.\nWoasrɛ wo papa sakre, ɛnna woakɔsɛe no. Dɛn na wobɛyɛ?\nEbia wobɛyɛ dinn asusuw sɛ wo papa renhu akyi.\nEbia wobɛka nea asi no akyerɛ wo papa.\nEbia wobɛka akyerɛ wo papa, nanso wode bɛhyɛ obi.\nWo nsɔhwɛ bae no, na woawe, efisɛ woanyere wo ho ansua adeɛ. Dɛn na wobɛyɛ?\nEbia wobɛka sɛ nsɔhwɛ no yɛ den dodo.\nWubegye atom sɛ wo ara na woansua adeɛ.\nAnaa wobɛka sɛ tikya no mpɛ w’asɛm.\nWokɔ so ara dwen mfomso a woayɛ atwam ho a, ɛbɛyɛ sɛ obi reka kar na ɔrehwɛ biribi wɔ n’akyi\nYɛnsan nsusuw nhwɛso mmienu no ho bio. Fa no sɛ (1) wo na wo ba asɛe wo sakre (2) wone tikya no. Sɛ wo ba anaa abofra a wokyerɛ no ade gye ne mfomso tom a, adwene bɛn na wubenya wɔ ne ho? Ɛnde sɛ wokata wo mfomso so a, wo papa anaa wo tikya bebu wo sɛn?\nKaakae mfomso bi a wudii no afe a etwaam no na bua nsɛmmisa a edidi so yi.\nMfomso bɛn na wudii? Dɛn na woyɛɛ wɔ ho?\nMede hyɛɛ obi.\nWokataa asɛm no so? Ɛnde akyiri yi ɛkaa wo sɛn?\nHuree—Me na mekɔ no!\nƐhaw me—Anka ɛsɛ sɛ meka nokware.\nƐnnɛ a, anka wobɛyɛ dɛn?\nDɛn na wusua fii mfomso no mu?\nAdɛn nti na ebinom yɛ bɔne a wɔnka?\nSɛ wokatakata wo mfomso so a, nkurɔfo bebu wo sɛn? Wudi mfomso na woka nokware a, ɛno nso nkurɔfo bebu wo sɛn?—Luka 16:10.\nAfe a ɛda w’anim yi, sɛ wudi mfomso a, ɛdɛn na wobɛyɛ?


Titus Nkaedum a Ɛwɔ Rome—Ɛnkasa, Nanso Edi Adanse Sɛ Bible Nkɔmhyɛ Yɛ Nokware\nWOKƆ ROME MFINIMFINI MANTAM WƆ ITALY A, WUBEHU NKAEDUM BI; NNIPA FI WIASE BAABIARA BƐHWƐ. WƆDE NKAEDUM NO HYƐ ROMA ƆHEMPƆN BI A WƆPƐ N’ASƐM PA ARA ANUONYAM—TITUS.\nWɔakurukyerɛw mfoni akɛse mmienu bi wɔ Titus Nkaedum no ho, na ɛma yehu abakɔsɛm bi a nkurɔfo nim pa ara. Ɛnyɛ ade a nnipa bebree nim de, nanso mfoni no ma yehu sɛ nkaedum no ne Bible no wɔ biribi yɛ. Saa Titus Nkaedum yi nkasa, nanso edi adanse sɛ sɛnea Bible nkɔmhyɛ bam pɛpɛɛpɛ no, ɛyɛ nwonwa.\nWOBUU KUROW BI KUMFƆ\nAfeha a edi kan yɛn bere yi mu mfiase no, na Roma Ahemman no mu trɛw fi Britain ne Gaul (seesei ɛno ne France) de kosi Egypt. Sɛnea na biribiara kɔ so pɛpɛɛpɛ na wodi yiye wɔ ahemman no mu no, na ɛyɛ nwonwa. Nanso kurow baako bi a na atew ne ho de, na da biara wogyaw Romafo no tipae. Kurow no ne Yudea, na na emufo no haw adwene pa ara.\nNhoma bi ka sɛ: “Nkurow a na Romafo di so no, emu kakraa bi pɛ na na wɔne Romafo no nka koraa, na na Yudea ka ho. Yudafo no sɔre tiaa wɔn wuranom a wɔmfa Yudafo amammerɛ nyɛ hwee no, na Romafo no nso huu Yudafo no sɛ asoɔdenfo a ɛnsɛ sɛ wɔma wɔn kwan koraa.” (Encyclopedia of Ancient Rome) Ná Yudafo bebree hwɛ kwan sɛ mesia bi a ɔyɛ ɔmanyɔfo bɛba abɛsɛe Romafo a wɔyɛ wɔn atamfo no, na wɔasan ama Israelfo no asi wɔn dedaw mu. Nanso wɔ afe 33 Y.B. no, Yesu Kristo kaa sɛ ɔsɛe bi reba Yerusalem so.\nYesu kaa sɛ: “Nna no bɛba wo so a w’atamfo de nnua a ano yɛ mfeamfeaa betwa wo ho ahyia, na wɔaka wo ahyem ama wo ho ahiahia wo wɔ afã nyinaa, na wɔde wo ne wo mma a wɔwɔ wo mu bɛhwehwe fam, na wɔrennyaw ɔbo wɔ ɔbo so wo mu.”—Luka 19:43, 44.\nƐda adi sɛ Yesu asɛm no maa n’asuafo no ho dwiriw wɔn. Nnanu akyi no, bere a na wɔrehwɛ Yerusalem asɔrefie no, wɔn mu baako teɛɛm sɛ: “Ɔkyerɛkyerɛfo, hwɛ! abo ne adan bɛn ara ni!” Nokwasɛm ne sɛ, amanneɛbɔ kyerɛ sɛ abo a wɔde sii asɔrefie no, na ebi ntwemu boro mita 11 (anammɔn 35), ne tɛtrɛtɛ boro mita 5 (anammɔn 15), ɛnna ne tenten nso boro mita 3 (anammɔn 10)! Nanso Yesu buae sɛ: “Nneɛma a muhu yi, nna bi reba a wɔrennyaw ɔbo wɔ ɔbo so wɔ ha a wonnwiriw ngu fam.”—Marko 13:1; Luka 21:6.\nYesu toaa so ka kyerɛɛ wɔn sɛ: “Sɛ muhu sɛ asraafodɔm atwa Yerusalem ho ahyia a, ɛnde munhu sɛ n’amamfoyɛ abɛn. Afei momma wɔn a wɔwɔ Yudea mfi ase nguan nkɔ mmepɔw so, na momma wɔn a wɔwɔ kurow no mu no mfi mu nkɔ, na mommma wɔn a wɔwɔ nkuraase no mmma mu.” (Luka 21:20, 21) Yesu asɛm yi baa mu anaa?\nWƆSƐEE KUROW BI\nMfe aduasa mmiɛnsa twaam, nanso na Yudafo no da so ara kyi Romafo a wɔhyɛ wɔn ase no. Afe 66 Y.B. mu no, Gessius Florus a ɔyɛ Roma amrado a ɔhwɛ Yudea so no kɔsesaw sika fii asɔrefie kronkron no foto mu. Wei hyɛɛ Yudafo no abufuw pa ara. Ankyɛ koraa na Yudafo akofo hyɛɛ Yerusalem mã, na wokunkum Roma asraafo a wɔwɔ kurow no mu no. Afei wɔkaa sɛ wɔade wɔn ho afi Romafo tumidi ase.\nBɛyɛ abosome mmiɛnsa akyi, Cestius Gallus dii Roma asraafo bɛboro 30,000 anim baa Yerusalem sɛ wɔrebɛsɛe atuatewfo no. Romafo no bɔ wuraa kurow no mu, na wɔbɔɔ mmɔden sɛ wobebubu asɔrefie no afasu. Nanso obiara anhu nea ɛyɛe na wɔsan wɔn akyi kɔe. Yudafo atuatewfo no dii ahurusi na ntɛm ara wotiw Romafo no. Esiane sɛ na Roma asraafo ne Yudafo atuatewfo no afi kurow no mu nti, Kristofo a wɔwɔ Yerusalem no tiee Yesu kɔkɔbɔ no, na woguan fii kurow no mu kɔɔ mmepɔw so wɔ Asubɔnten Yordan agya.—Mateo 24:15, 16.\nAfe a edi hɔ no, Romafo no san fii ase yɛɛ ahoboa sɛ wɔrekɔ Yudafo no so, na Ɔsahene Vespasian ne ne ba Titus na edii wɔn anim. Nanso bere a Ɔhempɔn Nero wui wɔ afe 68 Y.B. no, ankyɛ na Vespasian san kɔɔ Rome kɔyɛɛ ɔhempɔn, na ogyaw akodi ho nhyehyɛe a wɔreyɛ atia Yudafo no maa ne ba Titus ne asraafo bɛyɛ 60,000.\nJune 70 Y.B. no, Titus hyɛɛ n’asraafo sɛ wontwitwa nnua a ɛwɔ Yudea nkuraase nyinaa. Wɔyɛɛ nnua no ano mfeamfeaa de sii ɔfasu a ne ntwemu yɛ kilomita 7 (kwansin 4.5) twaa Yerusalem ho hyiae. Eduu September no, Romafo no sesaw biribiara fii kurow no mu, wɔhyew kurow no ne asɔrefie no, na wodwiriw n’abo no nyinaa guu fam a wɔannyaw ɔbo wɔ ɔbo so sɛnea na Yesu adi kan aka no. (Luka 19:43, 44) Akontaabu bi kyerɛ sɛ “nnipa bɛyɛ 250,000 kosi 500,000 na wowui wɔ Yerusalem ne nkurow a atwa ho ahyia no mu.” Nnipa dodow a wowuwui no betumi aboro nea ɛwɔ akontaabu yi mu.\nANIGYE BAA AHEMMAN BI MU\nAfe 71 Y.B. no, Titus san kɔɔ Italy, na Romafo no de ahurusi kɛse hyiaa no. Kurow mũ no nyinaa dii ahurusi kyin faa kurow no mu. Ná wonnii nkonim nnii ahurusi saa da.\nNnipadɔm no ho dwiriw wɔn bere a wohuu ahode bebree wɔ Roma mmɔnten so no. Wɔde anigye hwɛɛ po so ahyɛn a wɔakogye afi atamfo nsam no, nnipa bebree a wɔasiesie wɔn ho te sɛ nea wɔredi ako no, ne afei nneɛma a wɔakɔsesaw afi Yerusalem asɔrefie no.\nTitus dii ne papa Vespasian ade, na ɔbɛyɛɛ ɔhempɔn wɔ afe 79 Y.B. Nanso mfe mmienu pɛ akyi no, Titus wuu mpofirim. Domitian bedii n’ade, na ntɛm ara na osii nkaedum de hyɛɛ ne nua Titus anuonyam.\nSƐNEA NKURƆFO HU NKAEDUM NO NNƐ\nSɛnea Titus Nkaedum no te wɔ Rome nnɛ\nƐnnɛ, nnipa ɔpehaha pii a afe biara wɔkɔhwɛ tete adan a ɛwɔ Rome no ani gye Titus Nkaedum no ho pa ara. Ebinom bu nkaedum no sɛ ɛyɛ adwinni a ɛyɛ fɛ yiye, na afoforo nso bu no sɛ wɔde rehyɛ Roma tumidi anuonyam. Afoforo nso de, wohu no sɛ ɛyɛ biribi a wɔde kae Yerusalem ne n’asɔrefie no asehwe.\nNanso wɔn a wosua Bible no yiye de, Titus Nkaedum no kyerɛ biribi soronko koraa ma wɔn. Wobu nkaedum no sɛ, ɛnkasa nanso edi adanse sɛ Bible mu nkɔmhyɛ ahorow no yɛ nokware na yebetumi de yɛn ho ato so. Ɛsan ma yehu sɛ nkɔmhyɛ ahorow no fi Onyankopɔn hɔ.—2 Petro 1:19-21.


Anidaso Ankasa Wɔ Hɔ Ma W’adɔfo a Wɔawuwu No - Yehowa Adansefo Intanɛt Dwumadibea\nAnidaso Ankasa Wɔ Hɔ Ma W’adɔfo a Wɔawuwu No\nYɛyɛ dɛn hu sɛ owusɔre no bɛba ankasa?\nDɛn na ɛkyerɛ sɛ Yehowa ani gye ho sɛ obenyan awufo?\nHenanom na wobenyan wɔn?\nFA NO sɛ ɔtamfo tirimɔdenfo bi repam wo. Ne ho yɛ den yiye, na ne ho yɛ hare sen wo nso. Wunim sɛ onni mmɔborohunu efisɛ wakunkum wo nnamfo bi ma woahu pɛn. Ɛmfa ho mmɔden biara a wobɔ sɛ wubeguan afi n’anim no, ɔkɔ so bɛn wo ara. Ɛte sɛ nea anidaso biara nni hɔ. Nanso, mpofirim ara ogyefo bi begyina w’akyi. Ne ho yɛ den koraa sen wo tamfo no, na ɔhyɛ wo bɔ sɛ ɔbɛboa wo. Hwɛ abotɔyam a ɛbɛma woanya!\n2 Ɔtamfo bi a ɔte saa taa wo so ankasa wɔ ɔkwan bi so. Ɔtamfo bi taa yɛn nyinaa so. Sɛnea yehui wɔ ti a edi eyi anim mu no, Bible frɛ owu ɔtamfo. Yɛn mu biara nni hɔ a obetumi aguan afi n’anim anaasɛ wakwati no. Yɛn mu dodow no ara ahu sɛ ɔtamfo yi afa yɛn adɔfo pɛn. Nanso, Yehowa ho yɛ den koraa sen owu. Yehowa ne Ogyefo a ɔwɔ ɔdɔ a wada ne ho adi dedaw sɛ obetumi adi ɔtamfo yi so nkonim no. Na ɔhyɛ bɔ sɛ ɔbɛsɛe ɔtamfo yi a ɔne owu no korakora. Bible kyerɛkyerɛ sɛ: “Ɔtamfo a odi akyiri a obetu no agu no ne owu.” (1 Korintofo 15:26) Ɛyɛ asɛmpa ankasa!\n3 Ma yensusuw sɛnea sɛ ɔtamfo yi fa yɛn dɔfo bi a ɛka yɛn no ho kakra. Eyi a yɛbɛyɛ no bɛboa yɛn ma yɛate biribi a ɛbɛma yɛn ani agye ase. Wunim, Yehowa hyɛ bɔ sɛ awufo bɛtra ase bio. (Yesaia 26:19) Wɔbɛsan de wɔn aba nkwa mu. Ɛno ne owusɔre ho anidaso no.\nBERE A ƆDƆFO BI AWU\n4 So wo dɔfo bi awu pɛn? Sɛ ɛba saa a, ɛyɛ sɛ nea yentumi nnyina ɛyaw ne awerɛhow no ano koraa. Wɔ mmere a ɛte saa mu no, ɛsɛ sɛ yɛkɔ Onyankopɔn Asɛm mu kɔhwehwɛ awerɛkyekye. (2 Korintofo 1:3, 4) Bible boa yɛn ma yɛte sɛnea Yehowa ne Yesu te nka wɔ owu ho no ase. Yesu a ɔdaa N’agya suban adi pɛpɛɛpɛ no nim sɛnea sɛ obi ho nipa wu a ɛyɛ yaw fa. (Yohane 14:9) Bere a na Yesu wɔ Yerusalem no, na ɔtaa kɔsra Lasaro ne ne nuabeanom, Maria ne Marta, a na wɔte Betania a na ɛbɛn hɔ no. Wɔbɛyɛɛ ne nnamfo paa. Bible ka sɛ: “Na Yesu dɔ Marta ne ne nuabea ne Lasaro.” (Yohane 11:5) Nanso, sɛnea yehui wɔ ti a edi eyi anim mu no, Lasaro wui.\n5 Bere a Yesu adamfo no wui no ɔtee nka dɛn? Kyerɛwsɛm no ka sɛ Yesu ne Lasaro abusuafo ne wɔn nnamfonom boom dii owu yi ho awerɛhow. Bere a Yesu huu abusuafo no, ne werɛ howee kɛse. “Osii apini na ne ho yeraw no.” Afei, kyerɛwsɛm no ka sɛ, “Nusu guu Yesu.” (Yohane 11:33, 35) So awerɛhow a Yesu dii no kyerɛ sɛ na onni anidaso? Ɛnkyerɛ saa koraa. Nokwarem no, na Yesu nim sɛ anigyesɛm bi rebesi. (Yohane 11:3, 4) Nanso, ɛyaw ne awerɛhow a owu de ba no kaa no.\n6 Awerɛhow a Yesu dii no hyɛ yɛn nkuran ɔkwan bi so. Ɛkyerɛ yɛn sɛ Yesu ne N’agya, Yehowa, ani nnye owu ho. Nanso, Yehowa Nyankopɔn betumi ne saa tamfo no ako adi no so nkonim! Ma yɛnhwɛ nea Onyankopɔn maa Yesu tumi ma ɔyɛe.\n“LASARO, FI BRA!”\n7 Ná wɔasie Lasaro wɔ ɔboda bi mu, na Yesu kae sɛ wonyi ɔbo a ɛda ɔboda no ano no. Marta kae sɛ wonnyae efisɛ na adi nnannan, na na ɛbɛyɛ sɛ Lasaro funu no afi ase reporɔw. (Yohane 11:39) Wɔ nnipa ani so no, na anidaso biara nni hɔ.\n8 Woyii ɔbo no fii hɔ, na Yesu de nne kɛse teɛɛm sɛ: “Lasaro, fi bra!” Dɛn na esii? “Ɔbarima a wawu no pue bae.” (Yohane 11:43, 44) So wubetumi de w’adwene abu anigye a nnipa a na wɔwɔ hɔ no nyae? Sɛ́ ebia na Lasaro yɛ wɔn nuabarima, wɔn busuani, wɔn adamfo, anaa ofipamfo no, na wonim sɛ wawu. Nanso, ɔbarima no, wɔn dɔfo no ara na na wasɔre gyina wɔn nkyɛn yi. Ɛbɛyɛ sɛ na ɛyɛ den sɛ wobegye adi. Akyinnye biara nni ho sɛ nnipa pii de anigye yɛɛ Lasaro atuu. Owu so nkonimdi bɛn ara ni!\nLasaro wusɔre no de anigye kɛse bae.—Yohane 11:38-44\n9 Yesu anka sɛ ɔno ankasa na na ɔrebɛyɛ anwonwade a ɛyɛ ahodwiriw yi. Wɔ mpae a Yesu bɔe ansa na ɔrefrɛ Lasaro sɛ omfi mmra mu no, ɔma ɛdaa adi pefee sɛ Yehowa ne owusɔre no Fibea. (Yohane 11:41, 42) Ná ɛnyɛ eyi nko ne bere a Yehowa de ne tumi adi dwuma wɔ saa kwan yi so. Lasaro wusɔre no yɛ anwonwade a ɛte saa akron a wɔayɛ ho kyerɛwtohɔ wɔ Onyankopɔn Asɛm mu no mu biako pɛ.* Ɛyɛ anigye sɛ yɛbɛkenkan saa kyerɛwtohɔ yi na yɛasua ho ade. Ɛkyerɛ yɛn sɛ Onyankopɔn nhwɛ nnipa anim, efisɛ nnipa a wonyanee wɔn no bi yɛ mmofra ne mpanyin, mmarima ne mmea, Israelfo ne wɔn a wɔnyɛ Israelfo. Na hwɛ anigyesɛm a wɔaka ho asɛm wɔ saa kyerɛw nsɛm yi mu! Sɛ nhwɛso no, bere a Yesu nyanee abeawa bi fii awufo mu no, n’awofo “ani gyei kɛse.” (Marko 5:42) Yiw, Yehowa ma wonyaa biribi a wogyinaa so maa wɔn ani gyei a na wɔn werɛ remfi da.\n10 Nokwarem no, wɔn a Yesu nyanee wɔn no san wuwui. So eyi kyerɛ sɛ na mfaso nni so sɛ wonyanee wɔn? Ɛnte saa koraa. Saa Bible mu nsɛm yi si nokwasɛm ahorow bi a ɛho hia so dua, na ɛma yenya anidaso.\nNEA YESUA FI OWUSƆRE HO KYERƐWTOHƆ NO MU\nElia nyanee okunafo bi ba.—1 Ahene 17:17-24\n11 Bible kyerɛkyerɛ sɛ awufo ‘nnim biribiara.’ Wɔnte ase, na wonni baabiara. Lasaro asɛm no si eyi so dua. Bere a Lasaro nyanee no, so ɔkaa nneɛma bi a ohui wɔ ɔsoro ho asɛm kyerɛɛ nkurɔfo de gyee wɔn ani? Anaasɛ ɔkaa hellgya bi a ɛredɛw ho asɛm de yii wɔn hu? Dabi. Bible nka sɛ Lasaro kekaa nsɛm bi a ɛte saa. Ná ‘onnim biribiara’ wɔ nnannan a na wawu no mu. (Ɔsɛnkafo 9:5) Ná Lasaro awu ankasa.—Yohane 11:11.\n12 Lasaro ho kyerɛwtohɔ no nso kyerɛkyerɛ yɛn sɛ owusɔre no yɛ nokwasɛm, na ɛnyɛ anansesɛm bi. Yesu nyanee Lasaro wɔ nnipa pii anim. Nyamesom akannifo a na wɔmpɛ Yesu asɛm mpo annye anwonwade yi ho kyim. Mmom no wɔkae sɛ: “Ɛdɛn na yɛnyɛ, efisɛ onipa yi [Yesu] yɛ nsɛnkyerɛnne bebree?” (Yohane 11:47) Nnipa pii kɔhwɛɛ ɔbarima a na wɔanyan no no. Ɛno nti, wɔn mu pii gyee Yesu dii. Wohuu Lasaro sɛ adanse ankasa a ɛkyerɛ sɛ Onyankopɔn na ɔsomaa Yesu. Ná adanse yi mu yɛ den araa ma Yudafo nyamesom akannifo a wɔn koma yɛ den no mu bi bɔɔ pɔw sɛ wobekum Yesu ne Lasaro nyinaa.—Yohane 11:53; 12:9-11.\nƆsomafo Petro nyanee Kristoni bea Dorka.—Asomafo Nnwuma 9:36-42\n13 So ɛfata sɛ yebegye atom sɛ owusɔre yɛ nokwasɛm? Yiw, efisɛ Yesu kae sɛ bere bi bɛba a wobenyan “wɔn a wɔwɔ nkae ada mu nyinaa.” (Yohane 5:28) Yehowa na Ɔbɔɔ nneɛma a nkwa wom nyinaa. So ɛsɛ sɛ ɛyɛ den sɛ yebegye adi sɛ obetumi asan abɔ nkwa bio? Nokwarem no, ebegyina Yehowa tumi a ɔde kae ade so titiriw. So obetumi akae yɛn adɔfo a wɔawuwu no? Nsoromma ɔpepepem huhaa na ɛwɔ yɛn amansan yi mu, nanso Onyankopɔn toto wɔn mu biara din! (Yesaia 40:26) Enti, Yehowa Nyankopɔn betumi akae yɛn adɔfo a wɔawuwu no ho nsɛm nyinaa, na wayɛ krado sɛ ɔbɛsan de wɔn aba nkwa mu bio.\n14 Nanso, Yehowa te nka dɛn wɔ awufo a obenyan wɔn no ho? Bible kyerɛkyerɛ sɛ ɔpɛ ankasa sɛ obenyan awufo. Ɔbarima nokwafo Hiob bisae sɛ: “Sɛ onipa wu a, so ɔbɛtra ase bio?” Ɔdamoa mu a na Hiob bɛda atwɛn akosi sɛ bere bɛso ma Onyankopɔn akae no no ho asɛm na na ɔreka. Ɔka kyerɛɛ Yehowa sɛ: “Anka wobɛfrɛ, na me nso magye wo so, anka w’ani begyina wo nsa ano adwuma no.”—Hiob 14:13-15.\n15 Wode susuw ho hwɛ! Yehowa pɛ ankasa sɛ obenyan awufo aba nkwa mu bio. So ɛnyɛ anigye sɛ wubehu sɛ Yehowa te nka saa? Nanso, owusɔre a ɛbɛba daakye yi bɛyɛ dɛn? Henanom na wobenyan wɔn, na wobenyan wɔn akɔ he?\n“WƆN A WƆWƆ NKAE ADA MU NYINAA”\n16 Owusɔre ho asɛm a ɛwɔ Bible mu no ma yetumi hu owusɔre a ɛreba no ho nsɛm pii. Nnipa a wonyanee wɔn wɔ asase so ha no san ne wɔn adɔfo kɔtrae. Owusɔre a ɛbɛba daakye no bɛyɛ saa ara, na ɛbɛyɛ papa asen ɛno mpo. Sɛnea yehui wɔ Ti 3 no, Onyankopɔn abɔ ne tirim sɛ ɔbɛyɛ asase nyinaa paradise. Enti wɔrennyan awufo mma wiase a akodi, nsɛmmɔnedi, ne yare ayɛ no ma mu. Wobenya hokwan atra asase yi so daa wɔ asomdwoe ne anigye mu.\n17 Henanom na wobenyan wɔn? Yesu kae sɛ “wɔn a wɔwɔ nkae ada mu nyinaa bɛte [Yesu] nne na wɔafi adi.” (Yohane 5:28, 29) Saa ara na Adiyisɛm 20:13 ka sɛ: “Ɛpo yii emu awufo mae, na owu ne Hades yii emu awufo mae.” “Hades” yɛ nnipa damoa. (Hwɛ Nkekaho no.) Ɔdamoa yi bɛda mpan. Nnipa ɔpepepem pii a wɔregye wɔn ahome wɔ hɔ no bɛtra ase bio. Ɔsomafo Paulo kae sɛ: “Bere bi bɛba a wɔn a wɔteɛ ne wɔn a wɔnteɛ bɛsɔre afi owu mu.” (Asomafo Nnwuma 24:15) Ɛno kyerɛ dɛn?\n18 “Wɔn a wɔteɛ” no bi ne nnipa pii a wɔtraa ase ansa na Yesu reba asase so a yɛkenkan wɔn ho nsɛm wɔ Bible mu no. Wɔn mu bi ne Noa, Abraham, Sara, Mose, Rut, Ester, ne afoforo pii. Wɔaka saa mmarima ne mmea gyidifo yi mu bi ho asɛm wɔ Hebrifo ti 11. Yehowa asomfo a wɔawuwu wɔ yɛn bere yi so nso ka “wɔn a wɔteɛ” no ho. Esiane owusɔre ho anidaso nti, yebetumi ade yɛn ho afi owu ho suro biara ho.—Hebrifo 2:15.\nWɔ Paradise no, awufo bɛsɔre na wɔne wɔn adɔfo asan akɔtra\n19 Na nnipa a wɔansom Yehowa anaasɛ wɔanyɛ osetie amma no esiane sɛ wɔante ne ho asɛm da no nyinaa nso ɛ? Yehowa werɛ remfi saa nnipa ɔpepepem pii a “wɔnteɛ” no. Wobenyan wɔn nso, na wɔama wɔn bere a wɔde besua nokware Nyankopɔn no ho ade na wɔasom no. Wobenyan awufo wɔ mfirihyia apem no mu ma wɔama wɔne nnipa a wodii nokware no abɛtra asase so asom Yehowa. Ɛbɛyɛ anigye bere ankasa. Saa bere yi na Bible frɛ no Atemmu Da no.#\n20 So eyi kyerɛ sɛ wobenyan onipa biara a watra ase pɛn? Dabi. Bible ka sɛ awufo no bi wɔ “Gehenna.” (Luka 12:5) Gehenna nyaa ne din no fii sumina bi a na ɛwɔ tete Yerusalem kurow no akyi no mu. Afunu ne nwura na na wɔhyew wɔ hɔ. Ná Yudafo no bu nnipa a wɔtow wɔn afunu gu hɔ no sɛ nkurɔfo a wɔmfata sɛ wosie wɔn na wonya owusɔre. Enti Gehenna yɛ daa ɔsɛe ho sɛnkyerɛnne a ɛfata. Ɛwom sɛ Yesu benya kyɛfa bi wɔ ateasefo ne awufo a wobebu wɔn atɛn no mu de, nanso Yehowa ne ɔtemmufo kɛse no. (Asomafo Nnwuma 10:42) Ɔrennyan wɔn a obu wɔn sɛ wɔyɛ abɔnefo na wɔmpɛ sɛ wɔsakra no.\nWƆN A WONYA OWUSƆRE KƆ SORO\n21 Bible ka owusɔre foforo bi a ebinom benya akɔ soro sɛ honhom abɔde nso ho asɛm. Owusɔre yi ho nhwɛso biako pɛ na wɔayɛ ho kyerɛwtohɔ wɔ Bible mu, Yesu Kristo de no.\n22 Bere a wokum Yesu sɛ onipa no, Yehowa amma Ne Ba nokwafo no anka ɔdamoa mu. (Dwom 16:10; Asomafo Nnwuma 13:34, 35) Onyankopɔn nyanee Yesu, nanso wannyan no sɛ onipa a ɔwɔ honam ne mogya. Ɔsomafo Petro kyerɛkyerɛɛ mu sɛ ‘wokum Kristo honam mu nanso wɔma ɔtraa ase honhom mu.’ (1 Petro 3:18) Na eyi yɛ anwonwade kɛse ampa. Yesu baa nkwa mu bio sɛ honhom abɔde a ɔwɔ tumi! (1 Korintofo 15:3-6) Yesu ne obi a odi kan koraa a onyaa owusɔre a anuonyam wom yi. (Yohane 3:13) Afoforo nso benya saa owusɔre yi bi.\n23 Bere a na Yesu nim sɛ ɛrenkyɛ ɔbɛsan akɔ soro no, ɔka kyerɛɛ n’akyidifo anokwafo no sɛ ‘ɔrekosiesie baabi’ ama wɔn wɔ hɔ. (Yohane 14:2) Yesu frɛɛ wɔn a wɔbɛkɔ soro no sɛ “kuw ketewa.” (Luka 12:32) Nnipa baahe na wɔwɔ Kristofo anokwafo kuw ketewa yi mu? Sɛnea Adiyisɛm 14:1 kyerɛ no, ɔsomafo Yohane kae sɛ: “Mihui, na hwɛ! Oguammaa no [Yesu Kristo] gyina Sion Bepɔw so, na mpem ɔha aduanan anan a wɔakyerɛw ne din ne N’agya din wɔ wɔn moma so no ka ne ho.”\n24 Wonyan saa Kristofo 144,000 yi a Yesu asomafo anokwafo no ka ho no ma wɔkɔtra soro. Bere bɛn na wonya wɔn wusɔre no? Ɔsomafo Paulo kyerɛwee sɛ ɛbɛba wɔ Kristo mmae no mu. (1 Korintofo 15:23) Sɛnea wubehu wɔ Ti 9 no, yɛte saa bere no mu mprempren. Enti sɛ saa 144,000 no mufo kakra a aka no mu bi wu wɔ yɛn bere yi so a, wonyan wɔn amonom hɔ ara ma wɔkɔtra soro. (1 Korintofo 15:51-55) Nanso, nnipa mu fã kɛse no ara na wɔhwɛ kwan sɛ wobenyan wɔn daakye ma wɔabɛtra Paradise mu wɔ asase so.\n25 Yiw, Yehowa bedi yɛn tamfo a ɔne owu so nkonim ankasa, na wobeyi no afi hɔ koraa! (Yesaia 25:8) Nanso, ebia wubebisa sɛ, ‘Dɛn na wɔn a wobenyan wɔn ma wɔakɔ soro no bɛyɛ wɔ hɔ?’ Wɔbɛyɛ ɔsoro Ahenni bi a emu yɛ anigye mufo. Yebesua saa nniso no ho ade pii wɔ ti a edi hɔ no mu.\nOwusɔre ho nsɛm a ɛwɔ Bible mu no ma yenya anidaso a emu yɛ den.—Yohane 11:39-44.\nYehowa pɛ ankasa sɛ ɔde awufo bɛsan aba nkwa mu bio.—Hiob 14:13-15.\nWobenyan wɔn a wɔwɔ nnipa damoa mu no.—Yohane 5:28, 29.\n* Kyerɛwtohɔ afoforo wɔ 1 Ahene 17:17-24; 2 Ahene 4:32-37; 13:20, 21; Mateo 28:5-7; Luka 7:11-17; 8:40-56; Asomafo Nnwuma 9:36-42; ne 20:7-12.\n# Sɛ wopɛ Atemmu Da ne nea wobegyina so abu atɛn ho nsɛm pii a, hwɛ Nkekaho no.\nAdesua no ho Nsɛmmisa\n1-3. Ɔtamfo bɛn na ɔtaa yɛn nyinaa so, na dɛn nti na nea Bible kyerɛkyerɛ a yebesusuw ho no bɛma yɛanya abotɔyam kakra?\n4. (a) Dɛn nti na nea Yesu yɛe no ma yehu sɛnea Yehowa te nka wɔ owu ho? (b) Nnamfo pa bɛn na Yesu nyae?\n5, 6. (a) Yesu yɛɛ n’ade dɛn bere a na ɔne Lasaro abusuafo ne wɔn nnamfonom a wɔredi awerɛhow wɔ hɔ no? (b) Dɛn nti na awerɛhow a Yesu dii no hyɛ yɛn nkuran?\n7, 8. Dɛn nti na ɛbɛyɛ sɛ na Lasaro asɛm no ayɛ sɛ nea anidaso biara nnim wɔ nnipa a na wɔwɔ hɔ no ani so, nanso dɛn na Yesu yɛe?\n9, 10. (a) Ɔkwan bɛn so na Yesu kyerɛɛ ne tumi a ɔde nyanee Lasaro no Fibea? (b) Owusɔre ho nsɛm a ɛwɔ Bible mu a yɛbɛkenkan no so mfaso ahorow no bi ne dɛn?\n11. Ɔkwan bɛn so na Lasaro wusɔre ho kyerɛwtohɔ no boa si nokware a Ɔsɛnkafo 9:5 yɛ no so dua?\n12. Dɛn nti na yebetumi agye adi sɛ Lasaro wusɔre no sii ankasa?\n13. Dɛn na yebetumi agyina so agye adi sɛ Yehowa betumi anyan awufo ankasa?\n14, 15. Sɛnea Hiob asɛm no da no adi no, Yehowa te nka dɛn wɔ awufo a ɔbɛsan de wɔn aba nkwa mu bio no ho?\n16. Tebea horow bɛn na wobenyan awufo ma wɔabɛtra mu?\n17. Nnipa dodow ahe na wobenyan wɔn?\n18. “Wɔn a wɔteɛ” a wobenyan wɔn no mu bi ne henanom, na ɔkwan bɛn so na saa anidaso yi betumi aka w’ankasa?\n19. Henanom ne “wɔn a wɔnteɛ” no, na hokwan bɛn na Yehowa befi ayamye mu ama wɔanya?\n20. Dɛn ne Gehenna, na henanom na wɔkɔ hɔ?\n21, 22. (a) Owusɔre foforo bɛn na ɛwɔ hɔ? (b) Hena ne obi a wodii kan nyanee no ma ɔtraa ase honhom mu?\n23, 24. Henanom na wɔbom yɛ “kuw ketewa” a Yesu kaa wɔn ho asɛm no, na wɔn dodow bɛyɛ ahe?\n25. Dɛn na yebesusuw ho wɔ ti a edi hɔ no mu?


Yɛhwɛɛ ananse ne wɔn ntentan ho nsɛm. Ananse ntentan na ɛtumi boa ananse ayɛ nneɛma pii. Wɔ sene wɔn ntentan na ɛkyɛ dɔnhwere baako. Wɔyɛ anadwo biara. Wɔde kye mmoawa afoforɔ. Ntentan akɛseɛ akɛseɛ no tumi kye nnomaa nketewa. Ananse bi na wɔn nkyerekyere ntentan da. Wɔkɔ ananse afoforɔ hɔ na wɔwe wɔn. Ananse nketewa bi na wɔwe ananse akɛseɛ.\nAfei wɔde hintahinta. Ananse bi wɔ hɔ kyerekyere ntentan akɛseɛ gu edua bi ho. Ɛma ntentan kɛseɛ a yɛntumi nhu wɔ mu na ɛkata ananse so sɛdeɛ ɛbɛyɛ a mmoawa akɛseɛ anaa nnomaa. Osuo nso rentumi nkɔ mu. Nti ananse no na ɔde tokuro hyɛ ntentan dan no mu sɛdeɛ ɛbɛyɛ a nsuo tumi kɔ mu berɛ a osuo tɔ.\nMmoawa bi wɔ hɔ a wɔ kyerekyere sirikyi na ɛsɛn firi ɔbodan na mmoawa a wɔfiri nsuo a ɛwɔ abodan no fam na wɔhu sɛ mmoawa no wɔhyerɛn. Nti wɔ tu kɔ soro na yɛkye wɔn.\nThis entry was posted\ton Monday, June 8th, 2020 at 3:14 pm\tand is filed under Twi. You can follow any responses to this entry through the RSS 2.0 feed. You can leave a response, or trackback from your own site.


Nneyɛe—Hwɛ Baabi a Wote ne Nnipa a Wo Ne Wɔn Bɔ\n2. Hwɛ Baabi a Wote ne Nnipa a Wo Ne Wɔn Bɔ\nWoaka sɛ wobɛhwɛ w’adidi yiye, nanso ice cream bi a w’ani tua deɛ, ɛte sɛ nea wuyi w’ani fi ho a, enyi.\nWoasi wo bo sɛ wobegyae sigaretnom, nanso wobɛhwɛ no na w’adamfo a onim paa sɛ wopɛ sɛ wugyae no abrɛ wo sigaret sɛ nom.\nWoyɛɛ w’adwene sɛ nnɛ wobɛtenetene w’apɔw mu, nanso baabi a wo mpaboa hyɛ no ama w’abam abu!\nDɛn na wohyɛɛ no nsow wɔ nsɛm yi nyinaa mu? Osuahu ama yɛahu sɛ nneɛma a atwa yɛn ho ahyia, sɛ́ ɛyɛ biribi a yɛreyɛ anaa ɛyɛ nnipa a yɛne wɔn bɔ no, ɛma yetumi nya suban pa na yegyae subammɔne.\nBIBLE MU ASƐM: “Onitefo ne nea ohu mmusu na ɔde ne ho hintaw, na ogyimfo de, ɔfa mu, na onya ho asotwe.”—Mmebusɛm 22:3.\nBible ma yehu sɛ ɛsɛ sɛ yedi kan toto yɛn nneɛma yiye. Sɛ yɛyɛ saa a, ɛbɛma ayɛ mmerɛw ama yɛn sɛ yebedu yɛn botae ho. (2 Timoteo 2:22) Ne korakora no, sɛ yɛtoto yɛn nneɛma yiye a, ɛbɛkyerɛ sɛ yɛyɛ anyansafo.\nMa ɛnyɛ den sɛ wobɛyɛ nea wompɛ na ɛnyɛ mmerɛw sɛ wobɛyɛ nea wopɛ\nMa ɛnyɛ den sɛ wobɛyɛ nea wompɛ. Yɛmfa no sɛ wompɛ sɛ wudi sradeduan. Ɛnde, ntɔ ho nneɛma ngu wo gyaade. Ɛba saa na sɛ wo kɔn dɔ mpo a, ɛrenyɛ den sɛ wobɛhyɛ wo ho so.\nMa ɛnyɛ mmerɛw sɛ wobɛyɛ nea wopɛ. Sɛ woyɛ w’adwene sɛ anɔpa wobɛtenetene w’apɔw mu ansa na woayɛ ade foforo biara a, ɛnde sɛ worekɔda anwummere a, fa ntade a wode bɛtenetene w’apɔw mu no gu wo mpa no nkyɛn. Sɛ anyɛ den amma wo sɛ wobɛtenetene w’apɔw mu a, ɛrenkyɛ na aka wo hɔ.\nSɛ worepaw nnamfo a, yɛ ahwɛyiye paa. Nnipa a yɛne wɔn bɔ no, ɛnkyɛ na yɛayɛ te sɛ wɔn. (1 Korintofo 15:33) Nnipa bi wɔ hɔ a, wɔnyɛ nnamfo pa, subammɔne a wopɛ sɛ wugyae no, ɛno ara na wɔbɛtwetwe wo ma woayɛ. Enti wo ne wɔn mmmɔ, na mmom fa wo ho bɔ nkurɔfo a wɔbɛboa wo ma woanya suban pa.


Lukas 18 HOF - Luka 18 AKCB\nMpaebɔ Ho Bɛ\n1Da bi, Yesu nam mmebu so kyerɛɛ nʼasuafo no hia a ehia sɛ wɔbɔ mpae daa a wɔmpa abaw. 2Yesu kae se, “Otemmufo bi tenaa kurow bi mu a na onsuro Onyankopɔn, mfɛre onipa biara. 3Na ɔbea kunafo bi te saa kurow no mu a ɔne obi wɔ asɛm. Daa na saa okunafo yi kɔ otemmufo no nkyɛn kɔsrɛ no se onni nʼasɛm no mma no.\n4“Mfiase no, otemmufo no ammua no. Nanso akyiri no ɔkae se, ‘Ɛwɔ mu sɛ minsuro Onyankopɔn, mfɛre onipa biara de, 5nanso esiane sɛ daa ɔbea yi haw me nti, mɛhwɛ adi asɛm no yiye ama no sɛnea ɛbɛyɛ a ɔremmɛhaw me bio!’ ”\n6Awurade toaa so se, “Moate asɛm a otemmufo yi a ɔnteɛ no kae. 7Munnnye nni sɛ Onyankopɔn bedi ama ne mma a daa wosu frɛ no awia ne anadwo no? Anaa ɔbɛtwentwɛn ne nan ase anaa? 8Merema moate ase sɛ ɔbɛyɛ wɔn apɛde ama wɔn ntɛm. Sɛ Onipa Ba no san ba a, nnipa dodow ahe na obehu sɛ wɔwɔ ne mu gyidi?”\nFarisini Ne Towgyeni\n9Yesu san buu bɛ bi faa nnipa a wobu wɔn ho sɛ atreneefo na ɛno nti wobu afoforo animtiaa no ho se, 10“Da bi nnipa baanu bi kɔɔ asɔredan mu kɔbɔɔ mpae. Na wɔn mu baako yɛ Farisini a obu ne ho, na ɔbaako no nso yɛ towgyeni. 11Farisini yi kogyinaa faako a obiara behu no bɔɔ mpae se, ‘Onyankopɔn, meda wo ase sɛ mente sɛ nnipa a wɔaka no; apoobɔfo nkontompofo, aguamammɔfo ne saa towgyeni a ogyina hɔ yi. 12Nnaawɔtwe biara midi mmuada mprenu na nea minya biara nso, miyi mu nkyemu du mu baako de ma.’\n13“Saa bere no na towgyeni no gyina akyiri baabi a ɔmpɛ sɛ ɔma nʼani so kyerɛ ɔsoro. Ɔde ne nsa guu ne bo bɔɔ mpae se, ‘Onyankopɔn, hu me ɔdebɔneyɛni mmɔbɔ!’\n14“Mereka akyerɛ mo se, nea towgyeni no yɛe no sɔɔ Onyankopɔn ani sen nea Farisini no yɛe no. Obiara a ɔma ne ho so no, wɔbɛbrɛ no ase, na nea ɔbrɛ ne ho ase no, wɔbɛma no so.”\nYesu Hyira Mmofra Nketewa\n15Da bi, awofo bi de wɔn mma nketewa brɛɛ Yesu se ɔmfa ne nsa nka wɔn nhyira wɔn. Asuafo no huu awofo no, wɔkaa wɔn anim. 16Yesu frɛɛ mmofra no awofo no baa ne nkyɛn na ɔka kyerɛɛ nʼasuafo no se, “Momma mmofra nketewa no mmra me nkyɛn na munnsiw wɔn kwan, na eyinom sɛɛ na Onyankopɔn ahenni no yɛ wɔn dea. 17Mereka akyerɛ mo se obiara a ɔrennye Onyankopɔn Ahenni no sɛ abofra no, ɔrentumi nhyɛn mu.”\nAdefo Ne Ɔsoro Ahenni\n18Da bi, Yudani sikani bi bisaa Yesu se, “Kyerɛkyerɛfo pa, dɛn na menyɛ na manya nkwa a enni awiei?”\n19Yesu buaa no se, “Adɛn nti na wofrɛ me onipa pa? Obiara nyɛ papa gye ɔbaako; ɔne Onyankopɔn. 20Wunim Mose mmara no: ‘Mmɔ aguaman! Nni awu! Mmɔ korɔn! Nni adansekurum! Di wʼagya ne wo na ni!’ ”\n21Osikani yi ka kyerɛɛ Yesu se, “Madi saa mmara yi nyinaa so fi me mmofraase.”\n22Yesu tee nea osikani no kae no, ɔka kyerɛɛ no se, “Ade baako pɛ na aka wo a ɛsɛ sɛ woyɛ. Kɔ na kɔtɔn wʼahode nyinaa na kyɛ sika no ma ahiafo na wubenya agyapade wɔ Onyankopɔn Ahenni no mu, na afei bra bedi mʼakyi.”\n23Osikani yi tee saa asɛm yi no, anyɛ no dɛ koraa efisɛ na ɔwɔ ahode pii. 24Yesu huu sɛ ne werɛ ahow no, ɔkae se, “Ɛyɛ den ma ahonyafo sɛ wɔbɛkɔ Onyankopɔn ahenni no mu! 25Mereka akyerɛ mo se, ɛyɛ mmerɛw sɛ yoma bewura pane aniwa mu sen sɛ ɔdefo bɛkɔ Onyankopɔn ahenni no mu.”\n26Na wɔn a wɔtee nea Yesu kae no bisae se, “Ɛno de, na hena na wobegye no nkwa?”\n27Yesu buae se, “Onipa fam de, ɛyɛ den, na Onyankopɔn fam de, biribiara betumi aba mu.”\n28Petro ka kyerɛɛ Yesu se, “Yagyaw nea yɛwɔ nyinaa hɔ abedi wʼakyi.”\n29Yesu buaa Petro se, “Merema mo ate ase sɛ, obiara nni hɔ a, esiane Onyankopɔn ahenni no nti, wagyaw ne fi anaa ne nuanom anaa nʼawofo anaa ne mma 30na ɔrennya mma ɛmmoro nea wahwere no so saa bere yi mu, na daakye nso, ɔrennya nkwa a enni awiei.”\n31Yesu frɛɛ asuafo dumien no gyinaa nkyɛn baabi ka kyerɛɛ wɔn se, “Yɛrekɔ Yerusalem, na biribiara a adiyifo no aka afa Onipa Ba no ho no bɛba mu. 32Wobeyi no ama amanamanmufo ama wɔadi ne ho fɛw, na wɔabɔ no adapaa, ate ntasu agu ne so, 33aka no mpire, akum no na ne nnansa so no, wasɔre.”\n34Asuafo no ante nea Yesu kaa no biara ase, efisɛ na asɛm no boro wɔn adwene so.\nOnifuraefo Bi Ayaresa\n35Yesu ne nʼasuafo no rebɛn Yeriko no, wohuu onifuraefo bi a ɔte kwankyɛn resrɛsrɛ ade. 36Onifuraefo no tee sɛ nkurɔfokuw bi retwa mu no, obisaa asɛm a asi. 37Wɔka kyerɛɛ no se, “Yesu Nasareni no na ɔretwam!”\n38Ɔtee saa no, ɔteɛteɛɛ mu se, “Yesu, Dawid Ba, hu me mmɔbɔ!”\n39Wɔn a wodi anim no teɛteɛɛ no se ommua nʼano, nanso wantie, na ɔkɔɔ so teɛteɛɛ mu denneennen se, “Yesu, Dawid Ba, hu me mmɔbɔ!”\n40Yesu duu faako a onifuraefo no te no, ɔma wɔde no brɛɛ no. Wɔde no duu Yesu nkyɛn no, obisaa no se, 41“Dɛn na wopɛ sɛ meyɛ ma wo?”\nOnifuraefo no buae se, “Awurade, ma minhu ade.”\n42Yesu ka kyerɛɛ no se, “Hu ade, wo gyidi ama wo ho ayɛ wo den.” 43Amono mu hɔ ara, onifuraefo yi huu ade, na odii Yesu akyi yii Onyankopɔn ayɛ. Na wɔn a wohuu ayaresa no nyinaa nso yii Onyankopɔn ayɛ.\nAKCB : Luka 18


‘Yehowa Da Kɛse No Abɛn’\nƆwɛn-Aban—Nea Adesua Nsɛm Wom | December 15, 2006\n“[Yehowa, NW] da kɛse no abɛn, abɛn na ɛreba ntɛm sɛ.”—SEFANIA 1:14.\n1, 2. (a) Da titiriw bɛn na Kristofo rehwɛ kwan? (b) Nsɛm bɛn na ɛho hia sɛ yebisa, na dɛn ntia?\nABABAA bi a n’ani agye de ahopere rehwɛ n’ayeforohyia da kwan. Ɔbea a ɔyem de anigye rehwɛ da a ɔbɛwo no kwan. Odwumayɛni bi a wabrɛ rehwɛ da a ɔde bɛkɔ akogye n’ahome no kwan denneennen. Dɛn na yehu wɔ nnipa baasa yi nyinaa ho? Wɔn nyinaa retwɛn da titiriw bi—da bi a ɛde nsakrae bɛba wɔn asetra mu. Wɔn nyinaa wɔ anigye mu, nanso ɛsono nea ama wɔn mu biara ani agye no koraa. Sɛ ɛdan sɛ ɔbo a, saa da no bɛba, na wɔwɔ anidaso sɛ ɛbɛba no na wɔasiesie wɔn ho.\n2 Saa ara na ɛnnɛ nokware Kristofo nso de ahopere rehwɛ da titiriw bi kwan. Ɛyɛ ‘Yehowa da’ kɛse no. (Yesaia 13:9; Yoel 2:1; 2 Petro 3:12) Dɛn ne ‘Yehowa da’ a ɛreba yi, na sɛ ɛba a, ɛbɛka adesamma dɛn? Bio nso, yɛbɛyɛ dɛn ahu sɛ yɛasiesie yɛn ho ama saa da no? Ehia sɛ yɛhwehwɛ nsɛmmisa yi ho mmuae seesei, efisɛ adanse a ɛwɔ hɔ ma yehu nokwasɛm a Bible mu asɛm yi yɛ: “[Yehowa, NW] da kɛse no abɛn, abɛn na ɛreba ntɛm sɛ.”—Sefania 1:14.\n‘Yehowa Da Kɛse No’\n3. Dɛn ne ‘Yehowa da kɛse no’?\n3 Dɛn ne ‘Yehowa da kɛse no’? Baabi a asɛm ‘Yehowa da no’ pue wɔ Kyerɛwnsɛm mu biara no, ɛkyerɛ bere titiriw a Yehowa de atemmu baa n’atamfo so na ɔhyɛɛ ne din kɛse no anuonyam. ‘Yehowa nna’ bɛtoo nnipa a na wɔwɔ Yuda ne Yerusalem a wɔanni Onyankopɔn nokware ne Babilonfo ne Misrifo asisifo no nyinaa bere a Yehowa de atemmu baa wɔn so no. (Yesaia 2:1, 10-12; 13:1-6; Yeremia 46:7-10) Nanso ‘Yehowa da’ kɛse a ɛsen biara da so ara wɔ yɛn anim. Ɛyɛ “da” a Yehowa de atemmu bɛba wɔn a wogu ne din ho fĩ no so. Wobedi kan asɛe “Babilon Kɛse,” wiase atoro som ahemman no, na awiei koraa no, wɔasɛe wiase bɔne yi wɔ Harmagedon ko no mu.—Adiyisɛm 16:14, 16; 17:5, 15-17; 19:11-21.\n4. Dɛn nti na ɛsɛ sɛ nnipa dodow no ara suro Yehowa da a ɛreba ntɛmntɛm no?\n4 Sɛ́ nnipa dodow no ara nim anaa wonnim no, ɛsɛ sɛ wosuro saa da yi a ɛreba ntɛmntɛm no. Dɛn ntia? Yehowa nam odiyifo Sefania so bua sɛ: “Ɛda no yɛ anibere da, ahohia ne ahokyere da, ɔsɛe ne amamfõyɛ da, esum ne kusuuyɛ da, amununkum ne kusukuukuu da.” Ɛyɛ hu ankasa! Bio nso, odiyifo no ka sɛ: “Mehiahia nnipa ho . . . efisɛ [Yehowa, NW] na wɔayɛ no bɔne.”—Sefania 1:15, 17.\n5. Dɛn nti na nnipa ɔpepem pii rehwɛ Yehowa da no kwan denneennen?\n5 Nnipa ɔpepem pii rehwɛ Yehowa da no kwan denneennen. Dɛn ntia? Wonim sɛ ɛyɛ bere a wɔde begye atreneefo nkwa, na ɛyɛ da a Yehowa ankasa de bɛhyɛ ne ho anuonyam na watew ne din kronkron no ho. (Yoel 3:16, 17; Sefania 3:12-17) Sɛ́ nnipa besuro saa da no anaasɛ wɔbɛhwɛ kwan denneennen no gyina sɛnea wɔrebɔ wɔn bra seesei no so kɛse. Wubu saa da a ɛreba no dɛn? Woasiesie wo ho? So nokwasɛm a ɛyɛ sɛ Yehowa da no abɛn no ka sɛnea wobɔ wo bra seesei no?\n‘Fɛwdifo Bɛba Abedi Fɛw’\n6. Nnipa dodow no ara bu ‘Yehowa da’ no dɛn, na dɛn nti na eyi nyɛ nokware Kristofo nwonwa?\n6 Ɛmfa ho sɛ nneɛma gye ntɛmpɛ no, ‘Yehowa da’ a ɛreba no ho asɛm nhia wiase yi mu nnipa dodow no ara. Wodi nkurɔfo a wɔbɔ wɔn kɔkɔ wɔ da no ho no ho fɛw na wɔserew wɔn. Eyi nyɛ nokware Kristofo nwonwa. Wɔkae kɔkɔbɔ a ɔsomafo Petro kyerɛwee yi: “Nea edi kan koraa no, munim sɛ nna a edi akyiri no mu no fɛwdifo bedi wɔn ankasa akɔnnɔ akyi abedi fɛw aka sɛ: ‘Ne mmae a wɔahyɛ ho bɔ no wɔ he? Hwɛ, efi da a yɛn agyanom dedae no, biribiara te sɛ nea na ɛte fi abɔde mfiase.’”—2 Petro 3:3, 4.\n7. Dɛn na ɛbɛboa yɛn ma yɛakɔ so ama yɛn ani ada hɔ?\n7 Dɛn na ɛbɛboa yɛn ma yɛako atia adwene a ɛnteɛ yi, na yɛakɔ so ama yɛn ani ada hɔ? Petro ka kyerɛ yɛn sɛ: “Merekaakae mo de akanyan mo adwene ma emu ada hɔ fann na moakae nsɛm a adiyifo kronkron no aka ato hɔ no ne ahyɛde a Awurade ne Agyenkwa no nam mo asomafo so de mae no.” (2 Petro 3:1, 2) Sɛ yetie nkɔmhyɛ a wɔde rebɔ yɛn kɔkɔ yi a, ɛbɛboa ma ‘yɛakanyan yɛn adwene ma emu ada hɔ fann.’ Ebia yɛate nsɛm yi mpɛn pii, nanso nnɛ, ɛho hia sɛ yɛkɔ so tie kɔkɔbɔ yi sen bere biara.—Yesaia 34:1-4; Luka 21:34-36.\n8. Dɛn nti na nnipa pii ntie kɔkɔbɔ a ɛwɔ Bible mu no?\n8 Dɛn nti na ebinom ntie kɔkɔbɔ yi? Petro toa so sɛ: “Esiane sɛ wɔn ankasa pɛ no saa nti, wonhu nokwasɛm yi sɛ efi tete no na ɔsoro wɔ hɔ, na asase no fi nsu mu gyina hɔ pintinn ma nsu atwa ho ahyia, Onyankopɔn asɛm nti; na ɛnam so na nsu yiri sɛee wiase a na ɛwɔ hɔ saa bere no.” (2 Petro 3:5, 6) Nokwarem no, ebinom yam a anka Yehowa da no remma. Wɔmpɛ sɛ biribiara betwitware wɔn akwan mu. Wɔmpɛ sɛ wobebu wɔn brabɔne no ho akontaa akyerɛ Yehowa! Sɛnea Petro kae no, ‘wodi wɔn ankasa akɔnnɔ akyi.’\n9. Su bɛn na nnipa daa no adi wɔ Noa ne Lot nna no mu?\n9 Esiane nea fɛwdifo yi ‘ankasa pɛ’ nti, wɔmpɛ sɛ wogye tom sɛ tete no Yehowa de ne ho gyee adesamma nsɛm mu. Yesu Kristo ne ɔsomafo Petro nyinaa kaa nsɛm abien a ɛte saa a esisii, “Noa nna” ne “Lot nna” no ho asɛm. (Luka 17:26-30; 2 Petro 2:5-9) Ansa na Nsuyiri no reba no, nnipa antie kɔkɔbɔ a Noa de mae no. Saa ara nso na Lot ‘yɛe sɛ obi a ɔredi fɛw’ wɔ ne nsenom ani so ansa na wɔresɛe Sodom ne Gomora.—Genesis 19:14.\n10. Dɛn na Yehowa bɛyɛ wɔn a wontie kɔkɔbɔ no?\n10 Saa ara na ɛte ɛnnɛ. Nanso, hwɛ nea Yehowa bɛyɛ wɔn a wontie kɔkɔbɔ no: ‘Mɛtwe nnipa a wɔada wɔn puw so no asõ, wɔn a wose wɔn komam sɛ: Yehowa renyɛ papa na ɔrenyɛ bɔne no. Na wɔn ahonyade bɛdan afow ade, na wɔn afi adeda ntuw; wobesisi adan, na wɔrentra mu, na wɔbɛyɛ bobe nturo, na wɔrennom mu nsã.’ (Sefania 1:12, 13) Ebia nkurɔfo bɛkɔ so ayɛ nneɛma a wɔyɛ no daa no, nanso wɔrennya wɔn adwumaden no so mfaso nkosi ase. Dɛn ntia? Efisɛ Yehowa da no bɛba mpofirim, na ahonyade biara a ebia wɔaboaboa ano no rennye wɔn.—Sefania 1:18.\n“Twɛn no Ara”\n11. Afotu bɛn na ɛsɛ sɛ yɛma ɛtra yɛn adwene mu?\n11 Ɛnsɛ sɛ yɛyɛ yɛn ade te sɛ nnipa abɔnefo a wɔatwa yɛn ho ahyia no, na mmom ɛsɛ sɛ yɛma odiyifo Habakuk afotu yi tra yɛn adwenem: “Adehu no da so kyerɛ bere a wɔahyɛ, na ɛpere repɛ awiei, na ɛrenni atoro; sɛ ɛtwentwɛn ase nso a, twɛn no ara, na ɔba de, ɛbɛba, ɛrenka akyiri.” (Habakuk 2:3) Sɛ́ nnipa a yɛnyɛ pɛ no, sɛ da no yɛ te sɛ nea ɛrekyɛ wɔ yɛn ani so mpo a, ɛsɛ sɛ yɛkae sɛ Yehowa nkyɛ ne bɔhyɛ ho. Ne da no bɛba bere a wɔahyɛ no pɛpɛɛpɛ, wɔ dɔn a nnipa nhwɛ kwan mu.—Marko 13:33; 2 Petro 3:9, 10.\n12. Dɛn na Yesu bɔɔ ho kɔkɔ, na ɔkwan bɛn so na eyi yɛ soronko wɔ Yesu akyidifo anokwafo no nneyɛe ho?\n12 Bere a Yesu resi hia a ehia sɛ yɛtwɛn Yehowa da no so dua no, ɔbɔɔ kɔkɔ sɛ n’akyidifo binom mpo remma wɔn ani nna hɔ yiye. Ɔkaa wɔn ho asɛm siei sɛ: “Sɛ akoa bɔne no ka no ne komam sɛ, ‘Me wura rekyɛ,’ na sɛ ofi ase hwe ne mfɛfo nkoa no na ɔne akɔwensafo didi nom a, saa akoa no wura bɛba da a ɔnhwɛ kwan ne dɔn a onnim, na ɔbɛtwe n’asõ denneennen.” (Mateo 24:48-51) Nanso akoa nokwafo ne ɔbadwemma kuw no de, wofi nokwaredi mu ma wɔn ani da hɔ yiye. Akoa kuw no akɔ so awɛn na wasiesie ne ho. Yesu de no ‘asi nea ɔwɔ nyinaa so’ wɔ asase so.—Mateo 24:42-47.\nEhia sɛ Yɛyɛ Ade Ntɛm So\n13. Yesu sii hia a na ehia sɛ Kristofo no yɛ wɔn ade ntɛm so no so dua dɛn?\n13 Ná ɛho hia sɛ afeha a edi kan mu Kristofo no yɛ wɔn ade ntɛm so. Ná ɛsɛ sɛ woguan fi Yerusalem ntɛm ara bere a wohui sɛ “asraafo dɔm atwa . . . ho ahyia” no. (Luka 21:20, 21) Ɛno sii wɔ afe 66 Y.B. mu. Hyɛ sɛnea Yesu sii hia a na ehia sɛ Kristofo yɛ wɔn ade ntɛm saa bere no so dua no nsow: “Mma nea ɔwɔ ɔdan atifi no nnsi mmma mmmɛfa biribi wɔ ne fie, na mma nea ɔwɔ afuw mu no nnsan mmma fie mmmɛfa n’atade nguguso.” (Mateo 24:17, 18) Esiane sɛ abakɔsɛm ma yehu sɛ mfe anan akyi ansa na wɔresɛe Yerusalem nti, dɛn nti na na ɛho hia paa sɛ Kristofo no tie Yesu kɔkɔbɔ no wɔ afe 66 Y.B.?\n14, 15. Dɛn nti na na ɛnsɛ sɛ afeha a edi kan mu Kristofo no twentwɛn wɔn nan ase bere a wohui sɛ asraafo dɔm abetwa Yerusalem ho ahyia no?\n14 Ɛwom sɛ ɛyɛ nokware sɛ Roma asraafo no ansɛe Yerusalem kosii afe 70 Y.B. de, nanso saa mfe anan no anyɛ asomdwoe bere koraa. Awudisɛm ne mogyahwiegu hyɛɛ saa bere no ma. Abakɔsɛm kyerɛwfo bi ka tebea a na ɛwɔ Yerusalem saa bere no ho asɛm sɛ, “wohwiee nnipa pii mogya gui wɔ ɔmanko mu, na wodii atirimmɔdensɛm a ani yɛ nyane.” Wɔfaa mmerante a wɔbɛbɔ kurow no ho ban, wobekura akode, na wɔakɔ sraadi. Da biara na wɔma wɔn asraafo ntetee. Wobuu wɔn a na wɔn ani nnye mmara denneennen a wɔahyehyɛ no ho sɛ afatwafo. Sɛ Kristofo no twentwɛnee wɔn nan ase wɔ kurow no mu a, anka wɔn ho bɛka mu papaapa.—Mateo 26:52; Marko 12:17.\n15 Ɛsɛ sɛ yɛhyɛ no nsow sɛ Yesu anka sɛ wɔn a wɔwɔ Yerusalem no nkutoo na womfi ase nguan, ná “wɔn a wɔwɔ Yudea” no nso ka ho. Ná eyi ho hia efisɛ asram kakra bi akyi a Roma asraafo no fii Yerusalem kɔe no, wɔsan fii wɔn akodi no ase. Nea edi kan no, wodii Galilea so nkonim wɔ afe 67 Y.B., na afe a edi hɔ no, wodii Yudea so nkonim. Eyi maa wɔn a wɔtete nkuraase no kɔɔ ahokyere kɛse mu. Ɛyɛɛ den paa nso maa Yudani biara a na ɔwɔ Yerusalem no sɛ obeguan afi hɔ. Ná awɛmfo wɛn kurow apon no, na wobuu obiara a ɔbɔɔ mmɔden sɛ obeguan no sɛ ɔwɔ Romafo no afã.\n16. Dɛn na na ehia sɛ afeha a edi kan mu Kristofo no yɛ na ama wɔanya nkwa wɔ saa ahohia bere no mu?\n16 Bere a nsɛm yi nyinaa wɔ yɛn adwene mu no, yebetumi ahu nea enti a Yesu sii sɛnea na nneɛma gye ntɛmpɛ saa bere no so dua no. Ná ɛsɛ sɛ Kristofo fi wɔn pɛ mu de nneɛma bɔ afɔre, na na ɛnsɛ sɛ wɔma ahonyade twetwe wɔn adwene. Ná ɛsɛ sɛ wonya ɔpɛ sɛ ‘wobegyaw wɔn ahode nyinaa hɔ’ na ama wɔatumi atie Yesu kɔkɔbɔ no. (Luka 14:33) Wɔn a wotiee kɔkɔbɔ no ntɛm na woguan kɔɔ Yordan agya no nyaa nkwa.\n17. Dɛn nti na ɛsɛ sɛ yɛma yɛn ani da hɔ yiye?\n17 Bible mu nkɔmhyɛ ma yehu sɛ yɛabɛn awiei bere no paa. Enti, ɛsɛ sɛ yɛma yɛn ani da hɔ yiye sen bere biara. Sɛ asomdwoe wɔ hɔ a, ɔsraani nte ɔko mu ahoyeraw ne asiane nka. Nanso sɛ wansiesie ne ho bere nyinaa na wanhu hia a ehia sɛ ɔma n’ani da hɔ na wɔfrɛ no prɛko pɛ sɛ ɔnkɔ ko a, anhwɛ a asɛm bɛfa n’ase. Saa ara na ɛte wɔ yɛn fam sɛ Kristofo. Sɛ yɛamma yɛn ani anna hɔ a, yɛrentumi nsiesie yɛn ho nko ntia ɔhaw a ɛba yɛn so no, na anhwɛ a Yehowa da no bɛba abɛto yɛn mpofirim. (Luka 21:36; 1 Tesalonikafo 5:4) Sɛ ebinom ‘afi Yehowa akyi’ a, ɛnnɛ ne bere a ɛsɛ sɛ wɔsan hwehwɛ no.—Sefania 1:3-6; 2 Tesalonikafo 1:8, 9.\n18, 19. Dɛn na ɛbɛboa yɛn ma yɛama “Yehowa da no ba” ayɛ ntɛm yɛn adwenem?\n18 Ɛnyɛ nwonwa sɛ ɔsomafo Petro tu yɛn fo sɛ yɛmma “Yehowa da no ba” nyɛ ntɛm wɔ yɛn adwenem! Yɛbɛyɛ dɛn ayɛ eyi? Ɔkwan biako ne sɛ yɛde yɛn ho bɛhyɛ “abrabɔ kronkron ne nyamesom pa mu” denneennen. (2 Petro 3:11, 12) Yɛn ho a yɛde bɛhyɛ nnwuma a ɛte saa mu no bɛboa yɛn ma yɛde ahopere ahwɛ “Yehowa da no” kwan. Nea Hela asɛmfua a wɔkyerɛɛ ase “yɛ ntɛm mo adwenem” no kyerɛ ankasa ne sɛ “yɛbɛyɛ biribi ntɛmntɛm.” Yɛrentumi mma bere a aka a Yehowa da no bɛba no mma ntɛmntɛm ankasa. Nanso bere a yɛretwɛn saa da no, sɛ yɛyɛ Onyankopɔn som adwuma no denneennen a, bere no bɛkɔ ntɛmntɛm asen sɛnea yɛhwɛ kwan no.—1 Korintofo 15:58.\n19 Saa ara na sɛ yedwennwen Onyankopɔn Asɛm ne emu nkaesɛm ho a, ɛbɛboa yɛn ma yɛayɛ eyi—“yɛbɛhwɛ kwan denneennen” sɛ saa da no bɛba, nokwarem no, “yɛbɛtwɛn bere nyinaa.” (2 Petro 3:12, The Amplified Bible; The New Testament, a William Barclay yɛe) Nea ɛka nkaesɛm yi ho ne nkɔmhyɛ pii a ɛka Yehowa da no ho asɛm ne nhyira pii a wɔn a ‘wɔhwɛ Yehowa kwan’ benya no.—Sefania 3:8.\n20. Afotu bɛn na ɛsɛ sɛ yetie?\n20 Ɛnnɛ ankasa ne bere a ɛsɛ sɛ yɛn nyinaa tie afotu a wɔnam odiyifo Sefania so de mae yi: “Mommma ahyɛde no mmma ansa, da no resen aba sɛ ntɛtɛwa, mommma [Yehowa, NW] abufuw mu gya no mmma mo so ansa, mommma [Yehowa, NW] abufuw da no mmma mo so ansa. Monhwehwɛ [Yehowa, NW], asase sofo a mobrɛ mo ho ase na moyɛ n’atemmude nyinaa! Monhwehwɛ trenee, monhwehwɛ ahobrɛase; ebia wɔbɛkora mo so, [Yehowa, NW] abufuw da no.”—Sefania 2:2, 3.\n21. Dɛn na Onyankopɔn nkurɔfo de besi wɔn ani so wɔ afe 2007 mu?\n21 Ɛnde, hwɛ sɛnea asɛm a wɔapaw ama afe 2007 no fata: ‘Yehowa da kɛse no abɛn.’ Onyankopɔn nkurɔfo gye di sɛ “abɛn na ɛreba ntɛm sɛ.” (Sefania 1:14) “Ɛrenka akyiri.” (Habakuk 2:3) Enti bere a yɛretwɛn saa da no, momma yɛmma yɛn ani nna hɔ yiye wɔ bere a yɛte mu yi mu, bere a yehu sɛ nkɔmhyɛ ahorow yi mmamu abɛn pɛɛ no!\n• Dɛn ne ‘Yehowa da kɛse no’?\n• Dɛn nti na nnipa pii bu wɔn ani gu sɛnea nneɛma gye ntɛmpɛ no so?\n• Dɛn nti na na ehia sɛ afeha a edi kan mu Kristofo no yɛ wɔn ade ntɛm so?\n• Yɛbɛyɛ dɛn ama yɛn ani ada hɔ yiye?\nAfe 2007 afe asɛm ne: ‘Yehowa da kɛse no abɛn.’—Sefania 1:14.\nSɛ Yehowa keka ne ho a, asɛm bɛfa fɛwdifo ase sɛnea ɛyɛe wɔ Noa nna no mu no\nBere a Kristofo no hui sɛ “asraafo dɔm atwa Yerusalem ho ahyia” no, na ɛnsɛ sɛ wɔtwentwɛn wɔn nan ase\nShare Share ‘Yehowa Da Kɛse No Abɛn’\nw06 12/15 kr. 15-19\nBuronya Bere mu Asomdwoe Bɛtra Hɔ Daa?\nYesu Awo—Sɛnea Ɛde Asomdwoe Ba\nWɔreka Asɛmpa no wɔ Haiti a Ɛhɔ Yɛ Fɛ No\nEbla—Tete Kurow Bi A Wɔasan Ahu\nYehowa De ‘Honhom Kronkron Ma Wɔn A Wobisa No’\nYehowa ‘Bebu Atɛntrenee’\nAfe 2006 Ɔwɛn-Aban Mu Nsɛm A Wɔahyehyɛ\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 15, 2006\nShare Share ƆWƐN-ABAN—NEA ADESUA NSƐM WOM December 15, 2006\nƆWƐN-ABAN—NEA ADESUA NSƐM WOM December 15, 2006


Yesu Ne “Nkwa Paanoo No” | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Macua Malagasy Malay Maltese Mauritian Creole Maya Moore Myanmar Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Uruund Uzbek Vietnamese Wallisian Waray-Waray\nYesu Ne “Nkwa Paanoo No”\nYESU NE “PAANOO A ƐSIANE FIRII SORO NO”\nBere a Yesu wɔ Galilea Po no agya wɔ Betsaida mpɔtam hɔ no, ɔyɛɛ anwonwade maa nnipa mpempem aduane dii, na bere a wɔyɛɛ sɛ wɔrebɛfa no akɔsi no hene no, ɔdwanee. Saa anadwo no ara ɔnantee po so, na bere a Petro nso nam po so a ehu nti anka ɔremem no, Yesu gyee no. Afei ɔsan maa mframa yɛɛ dinn. Sɛ wanyɛ saa a, anka ebia nsuo faa n’asuafo no.\nAfei deɛ na Yesu asan atwa aba Kapernaum mpɔtam hɔ. Wɔn a ɔmaa wɔn aduane dii no kɔhuu no, na wɔbisaa no sɛ: “Berɛ bɛn na wobaa ha?” Yesu kaa wɔn anim, na ɔma wɔhuu sɛ di a wɔdi n’akyi nyinaa, aduane na wɔrepɛ adi. Ɔka kyerɛɛ wɔn sɛ: “Monnyɛ aduane a ɛsɛeɛ ho adwuma, na mmom monyɛ aduane a ɛtena hɔ de kɔ daa nkwa mu” ho adwuma. Enti wɔbisaa no sɛ: “Ɛdeɛn na yɛnyɛ na yɛayɛ Onyankopɔn nnwuma?”—Yohane 6:25-28.\nNá ɛyɛ wɔn sɛ gyama Mmara no mu nnwuma na Yesu reka ho asɛm, nanso na ɔreka biribi foforo koraa ho asɛm. Nnwuma a ɔkaa ho asɛm no, na ɛkyɛn Mmara no mu de no. Ɔkaa sɛ: “Yei ne Onyankopɔn adwuma sɛ mobɛgye deɛ Onii no somaa no no adie.” Nanso nea Yesu yɛe nyinaa nkurɔfo no annye no anni. Wɔkaa sɛ ɔnyɛ sɛnkyerɛnne bi ansa na wɔagye no adi. Enti wɔbisaa no sɛ: “Ɛdeɛn sɛnkyerɛnne na wobɛyɛ? Yɛn agyanom dii mana wɔ serɛ so sɛdeɛ wɔatwerɛ sɛ, ‘Ɔmaa wɔn paanoo firi soro diiɛ.’”—Yohane 6:29-31; Dwom 78:24.\nBere a nkurɔfo kaa sɛ Yesu nyɛ sɛnkyerɛnne no, wanyɛ, na mmom ɔkaa biribi ma wɔhuu nea ɔma aduane. Ɔkaa sɛ: “Mese mo sɛ, ɛnyɛ Mose na ɔmaa mo paanoo a ɛfiri soro no, na mmom m’Agya na ɔma mo nokorɛ paanoo a ɛfiri soro no. Na Onyankopɔn paanoo ne deɛ ɔsiane firi soro na ɔma wiase nkwa no.” Wɔante nea ɔkae no ase, enti wɔsrɛɛ no sɛ: “Awurade, ma yɛn paanoo yi bi daa.” (Yohane 6:32-34) Ná “paanoo” bɛn na Yesu reka ho asɛm?\nYesu kyerɛɛ mu sɛ: “Mene nkwa paanoo no. Deɛ ɔba me nkyɛn no, ɛkɔm renne no da, na deɛ ɔgye me die no, sukɔm renne no da. Nanso maka akyerɛ mo sɛ, moahu me nso monnye nni ara. . . . Mefiri soro aba sɛ merebɛyɛ deɛ ɔsomaa me no apɛdeɛ, ɛnyɛ me ara m’apɛdeɛ. Deɛ ɔsomaa me no apɛdeɛ ne sɛ meremma deɛ ɔde ama me no mu biara nyera, na mmom sɛ mɛnyane no da a ɛdi akyire no. Na m’Agya no apɛdeɛ ne sɛ obiara a ɔhunu Ɔba no na ɔgye no die no bɛnya daa nkwa.”—Yohane 6:35-40.\nƆka saa no, ɛmaa nkurɔfo no bo fui, na Yudafo no fii ase nwiinwii. Wɔante ase sɛ ɔkaa sɛ ɔno ne “paanoo a ɛsiane firii soro no.” (Yohane 6:41) Wɔn deɛ, na wɔbu Yesu sɛ ɔyɛ ɔdasani kɛkɛ a ne papa ne ne maame fi Galilea kuro Nasaret mu. Enti wɔbisaa sɛ: “Ɛnyɛ Yesu, Yosef ba a yɛnim ne papa ne ne maame no nie?”—Yohane 6:42.\nYesu nso kaa sɛ: “Monnyae anwiinwii. Obiara ntumi mma me nkyɛn gye sɛ Agya a ɔsomaa me no twe no; na mɛnyane no ɛda a ɛdi akyire no. Wɔatwerɛ no Adiyifoɔ no mu sɛ, ‘Yehowa bɛkyerɛkyerɛ wɔn nyinaa.’ Obiara a wate afiri Agya no nkyɛn na wasua no ba me nkyɛn. Ɛnyɛ sɛ obi ahunu Agya no, gye deɛ ɔfiri Onyankopɔn hɔ no; oyi na wahunu Agya no. Nokorɛ, nokorɛ, mese mo sɛ, Deɛ ɔgye die no wɔ daa nkwa.”—Yohane 6:43-47; Yesaia 54:13.\nBere bi a Yesu ne Nikodemo kasae no, ɔka kyerɛɛ Nikodemo sɛ obi bɛnya daa nkwa a, gye sɛ ɔnya onipa Ba no mu gyidi. Ɔkaa sɛ: ‘Obiara a ɔkyerɛ [Onyankopɔn Ba a ɔwoo no korɔ no] mu gyidie no rensɛe na mmom ɔbɛnya daa nkwa.’ (Yohane 3:15, 16) Saa bere yi deɛ ɛnyɛ nipa baako pɛ na na ɔne no rekasa; ɔne nnipadɔm na na ɛrekasa. Ɔma wɔhuu sɛ ɔno so na ɛnam a wɔbɛnya daa nkwa, na mana anaa paanoo a na ɛwɔ Galilea no deɛ, ɛrentumi mma wɔn nkwa. Ɛnde obi bɛyɛ dɛn anya daa nkwa? Yesu kaa bio sɛ: “Mene nkwa paanoo no.”—Yohane 6:48.\nPaanoo a ɛfiri soro ho asɛm no ansi hɔ ara. Bere a Yesu kɔɔ Kapernaum hyiadan mu kɔkyerɛkyerɛe no, ɛhɔ koraa na ɔkaa ho asɛm kɛse.\nYɛhwɛ nneɛma a Yesu yɛe a nkurɔfo no ara de wɔn ani hui no a, adɛn nti na na ntease nnim sɛ wɔrebisa sɛnkyerɛnne?\nBere a Yesu kaa sɛ ɔne “paanoo a ɛsiane firii soro no,” dɛn na Yudafo no yɛe?\nDɛn nti na paanoo a Yesu kaa ho asɛm no yɛ papa sen mana anaasɛ paanoo foforo biara?


Mateo Asɛmpa No 21:1-46\nYesu tew asɔrefi no ho (12-17)\nƆdomee borɔdɔma dua (18-22)\nWobisaa baabi a Yesu nyaa ne tumi fii (23-27)\nMma mmarima baanu ho mfatoho no (28-32)\nAkuafo awudifo ho mfatoho no (33-46)\nWɔpoo ntwea so bo titiriw no (42)\n21 Bere a wɔbɛn Yerusalem na woduu Betfage a ɛwɔ Ngodua Bepɔw* no so no, Yesu somaa asuafo baanu,+ 2 na ɔka kyerɛɛ wɔn sɛ: “Monkɔ akuraa a mo ani tua yi ase. Mudu hɔ ara pɛ, mubehu afurum bi a wɔamantam no ne ne ba. Monsan wɔn, na momfa wɔn mmrɛ me. 3 Sɛ obi bisa ho asɛm a, monka sɛ, ‘Awurade hia wɔn.’ Na ntɛm ara ɔde wɔn bɛma mo.” 4 Nokwarem no, eyi sii na ama nea wɔnam odiyifo no so kae no aba mu. Ɔkae sɛ: 5 “Monka nkyerɛ Sion babea sɛ: ‘Hwɛ! Wo hene reba wo nkyɛn.+ Odwo,+ na ɔte afurum so, yiw, ɔte afurum ba a ne maame soa nneɛma so.’”+ 6 Enti asuafo no kɔe, na wɔkɔyɛɛ nea Yesu ka kyerɛɛ wɔn no pɛpɛɛpɛ.+ 7 Wɔde afurum no ne ne ba no bae, na wɔde wɔn ntaade nguguso guu wɔn so, na ɔtenaa so.+ 8 Nnipadɔm no mu dodow no ara de wɔn ntaade nguguso sesɛw kwan mu,+ na ebinom nso twitwaa nnua mmaa de guu ɔkwan no mu. 9 Na nnipadɔm no, wɔn a wodi n’anim ne wɔn a wodi n’akyi nyinaa, kɔɔ so teɛteɛɛm sɛ: “Yɛsrɛ wo, gye* Dawid Ba no!+ Nhyira ne nea ɔba wɔ Yehowa* din mu!+ Yɛsrɛ wo, gye no, wo a wowɔ ɔsorosoro noho!”+ 10 Na bere a oduu Yerusalem no, kurow no mu nyinaa yɛɛ gyegyeegye, na nkurɔfo bisae sɛ: “Hena ni?” 11 Nea na nnipadɔm no reka ara ne sɛ: “Oyi ne odiyifo Yesu,+ nea ofi Nasaret a ɛwɔ Galilea no!” 12 Na Yesu kɔɔ asɔrefi hɔ kɔpam wɔn a wɔretɔn nneɛma ne wɔn a wɔretɔ nyinaa fii asɔrefi hɔ, na ɔkekaa wɔn a wɔsesa sika no apon ne wɔn a wɔtɔn mmorɔnoma no nkongua butubutuwii.+ 13 Na ɔka kyerɛɛ wɔn sɛ: “Wɔakyerɛw sɛ, ‘Wɔbɛfrɛ me fi mpaebɔ fi,’+ nanso mo de, mode ayɛ baabi a akorɔmfo werɛmfo tetɛw.”+ 14 Na anifuraefo ne mpakye nso baa ne nkyɛn wɔ asɔrefi hɔ, na ɔsaa wɔn yare. 15 Bere a asɔfo mpanyin ne akyerɛwfo no huu anwonwade a ɔyɛe ne mmarimaa a wɔreteɛteɛm wɔ asɔrefi hɔ sɛ, “Yɛsrɛ wo, gye Dawid Ba no!”+ wɔn bo fuwii+ 16 na wɔka kyerɛɛ no sɛ: “Woate nea eyinom reka yi?” Yesu ka kyerɛɛ wɔn sɛ: “Yiw. Monkenkanee da sɛ, ‘Mmofra ne nkokoaa anom na woama ayeyi afi aba’?”+ 17 Na ogyaw wɔn hɔ fii kurow no mu kɔɔ Betania, na ɔdaa hɔ anadwo no.+ 18 Anɔpatutuutu a ɔresan aba kurow no mu no, ɔkɔm dee no.+ 19 Na ohuu borɔdɔma dua bi wɔ kwankyɛn, na ɔkɔɔ ho, nanso wanhu hwee wɔ so, gye ahaban nko ara.+ Na ɔka kyerɛɛ dua no sɛ: “Worensow aba bio da.”+ Na borɔdɔma dua no wui amonom hɔ ara. 20 Bere a asuafo no huu eyi no, ɛyɛɛ wɔn nwonwa, na wobisae sɛ: “Adɛn nti na borɔdɔma dua no wui amonom hɔ ara?”+ 21 Yesu buaa wɔn sɛ: “Nokwarem mereka akyerɛ mo sɛ, sɛ mowɔ gyidi na mo adwene anhinhim a, ɛnyɛ nea meyɛɛ borɔdɔma dua no nko ara na mobɛyɛ, na mmom sɛ moka kyerɛ bepɔw yi sɛ, ‘Tutu kɔhwe po mu’ mpo a, ɛbɛyɛ hɔ.+ 22 Na biribiara a mubebisa wɔ mpaebɔ mu no, sɛ mowɔ gyidi a, mo nsa bɛka.”+ 23 Afei ɔkɔɔ asɔrefi hɔ, na bere a ɔrekyerɛkyerɛ no, asɔfo mpanyin ne ɔman no mu mpanyimfo baa ne nkyɛn bebisae sɛ: “Tumi bɛn na wode yɛ eyinom? Na hena na ɔmaa wo saa tumi yi?”+ 24 Yesu buaa wɔn sɛ: “Me nso, mebisa mo asɛm baako. Sɛ moka kyerɛ me a, me nso mɛka tumi ko a mede yɛ eyinom akyerɛ mo: 25 Ɛhe na Yohane nyaa tumi a ɔde bɔɔ asu no? Efi soro anaasɛ efi nnipa?” Na wofii ase susuw ho sɛ: “Sɛ yɛka sɛ, ‘Efi soro’ a, ɔbɛka akyerɛ yɛn sɛ, ‘Ɛnde adɛn nti na moannye no anni?’+ 26 Na sɛ yɛka sɛ, ‘Efi nnipa’ a, yesuro nea nnipadɔm no bɛyɛ, efisɛ wɔn nyinaa bu Yohane sɛ odiyifo.” 27 Enti wobuaa Yesu sɛ: “Yennim.” Ɔno nso ka kyerɛɛ wɔn sɛ: “Ɛnde me nso, merenka tumi a mede yɛ eyinom nkyerɛ mo. 28 “Mudwen ho dɛn? Ná ɔbarima bi wɔ mma baanu. Ɔkɔɔ nea odi kan no nkyɛn kɔkae sɛ, ‘Me ba, kɔ bobefuw* no mu kɔyɛ adwuma nnɛ.’ 29 Obuae sɛ, ‘Merenkɔ,’ nanso akyiri yi, onuu ne ho, na ɔkɔe. 30 Ɔkɔɔ nea ɔto so abien no nkyɛn kɔkaa saa ara. Oyii no ano sɛ, ‘Agya, mɛkɔ,’ nanso wankɔ. 31 Wɔn baanu no mu hena na ɔyɛɛ nea ne papa pɛ?” Wɔkae sɛ: “Nea odi kan no.” Yesu ka kyerɛɛ wɔn sɛ: “Nokwarem mereka akyerɛ mo sɛ, wɔn a wogyigye tow ne tuutuufo redi mo anim akɔ Onyankopɔn Ahenni mu. 32 Efisɛ Yohane ba bɛkyerɛɛ mo trenee kwan, nso moannye no anni. Nanso wɔn a wogyigye tow ne tuutuufo no gyee no dii.+ Na bere a muhuu eyi mpo no, moannu mo ho annye no anni. 33 “Muntie mfatoho foforo: Ná ɔbarima bi wɔ hɔ, ofiwura bi, na ɔyɛɛ bobefuw+ gyee ho ban, na otuu amoa a wokyĩ nsã* wom wɔ afuw no mu, na ɔtoo abantenten.+ Afei ɔde gyaw akuafo bi, na otuu kwan.+ 34 Bere a ɛsow aba no, ɔsomaa ne nkoa kɔɔ akuafo no nkyɛn sɛ wonkogye ne de mmra. 35 Nanso akuafo no faa ne nkoa no, na wɔboroo wɔn mu baako, kum ɔbaako, na wosiw ɔbaako abo.+ 36 Ɔsan somaa nkoa foforo a wɔdɔɔso sen kan de no, nanso wɔyɛɛ wɔn saa ara.+ 37 Awiei koraa, ɔsomaa ne ba kɔɔ wɔn nkyɛn, na ɔkae sɛ, ‘Wɔbɛfɛre me ba no.’ 38 Bere a akuafo no huu ne ba no, wɔkeka kyerɛɛ wɔn ho sɛ, ‘Oyi na obedi ade no.+ Mommra mma yenkum no, na yɛmfa n’agyapade!’ 39 Ɛnna wɔkyeree no, na wɔtwee no fii bobefuw no mu kokum no.+ 40 Enti sɛ bobefuw no wura no ba a, dɛn na ɔbɛyɛ saa akuafo no?” 41 Wɔka kyerɛɛ no sɛ: “Esiane sɛ wɔyɛ nnipa bɔnefo nti, ɔbɛsɛe wɔn pasaa na wagye bobefuw no ama akuafo foforo a sɛ ɛsow aba a wɔde bɛma no.” 42 Yesu bisaa wɔn sɛ: “Monkenkan eyi wɔ Kyerɛwnsɛm no mu da sɛ, ‘Ɔbo a adansifo poe no, ɛno na abɛyɛ ntwea so bo titiriw?’*+ Na monkenkanee sɛ, ‘Yehowa* hɔ na eyi fi, na ɛyɛ nwonwa wɔ yɛn ani so?’+ 43 Eyi nti mereka akyerɛ mo sɛ, wobegye Onyankopɔn Ahenni no afi mo nsam, na wɔde ama ɔman a ɛbɛsow aba. 44 Afei nso, obiara a ɔbɛhwe ɔbo yi so no, obebubu pasapasa.+ Na obiara a ɛbɛhwe no so de, ɛbɛyam no.”+ 45 Bere a asɔfo mpanyin ne Farisifo no tee ne mfatoho no, wohui sɛ ɔreka wɔn ho asɛm.+ 46 Ɛwom sɛ na wɔpɛ sɛ wɔkyere no de, nanso na wosuro nnipadɔm no, efisɛ na wobu no sɛ odiyifo.+\n^ Nt., “Hosana” anaa “Hosiana.”


Забур 141 CARS - Nnwom 141 AKCB\n1Awurade, misu frɛ wo, bra me nkyɛn ntɛm so.\nSɛ misu frɛ wo a, gye me so.\n2Ma me mpaebɔ mmra wʼanim sɛ aduhuam;\nma me nsa a mema so no nyɛ sɛ anwummere afɔrebɔ.\n3Awurade, ma ɔwɛmfo nwɛn mʼano;\nna wɛn mʼano pon.\n4Mma wɔnntwe me koma nnkɔ nea ɛyɛ bɔne ho,\nna ankɔyɛ nea amumɔyɛfo yɛ no bi,\nmma me ne abɔnefo\nnni wɔn nnɔkɔnnɔkɔwade.\n5Ma ɔtreneeni mmɔ me, ɛyɛ ayamye;\nma ɔnka mʼanim, ɛyɛ me ti so ngo.\nMe ti rempo.\nMe mpaebɔ da so tia abɔnefo nneyɛe daa.\n6Wɔbɛtow wɔn sodifo afi ɔbotan so abɛhwe fam;\nna amumɔyɛfo behu sɛ me nsɛm no yɛ nokware.\n7Wɔbɛka se, “Sɛnea obi funtum na otutu asase no,\nsaa ara na wɔabɔ yɛn nnompe ahwete ɔda ano.”\n8Nanso Otumfo Awurade, mʼani wɔ wo so;\nwo mu na mihintaw, nnyaw me mma owu.\n9Bɔ me ho ban fi mfiri a wɔasunsum me no ho,\nmfiri a abɔnefo asunsum no.\n10Ma amumɔyɛfo no ankasa ɔtan nyi wɔn,\nbere a mitwa mu kɔ dwoodwoo no.\nAKCB : Nnwom 141


加拉太书 6 CCB - Galatifo 6 NA-TWI | Biblica América Latina\n加拉太书 6 CCB - Galatifo 6 NA-TWI\n1Anuanom, sɛ obi yɛ bɔne na mokyere no a, mo a moyɛ honhom mu nnipa no monka n’asɛm no honhom mu. Nanso ɛyɛ a monhwɛ mo ho yiye na wɔansɔ mo anhwɛ. 2 Monsoa mo ho mo ho nnesoa abia. Sɛ moyɛ saa a, mudi Kristo mmara no so. 3 Sɛ obi fa ne ho sɛ ɔyɛ biribi nanso onse hwee a, obu ne ho kwasea.\n4 Ɛsɛ sɛ obiara bu ne ho atɛn ansa na watumi de nea wayɛ no aka asɛm a ɛho nhia sɛ ɔde ne ho bɛto nea obi ayɛ ho. 5 Efisɛ, ɛsɛ sɛ obiara soa n’adesoa.\n6 Ɛsɛ sɛ wɔn a wɔkyerɛ wɔn Asɛmpa no tua wɔn akyerɛkyerɛfo no ka.\n7 Monnnaadaa mo ho; obiara rentumi nsi Onyankopɔn atwetwe. Nea onipa dua no, ɛno ara na otwa. 8 Nea odua ma ɛsɔ ɔhonam ani no betwa no owu mu; na nea odua ma ɛsɔ Honhom no ani no fi Honhom no mu benya nkwa a enni awiei. 9 Ne saa nti, mommma yɛmmmrɛ papayɛ ho, efisɛ, sɛ yɛammrɛ a, bere bi bɛba a yebetwa nnɔbae no. 10 Enti mmere dodow a bere no wɔ hɔ ma yɛn no, ɛsɛ sɛ yɛyɛ obiara papa, ne titiriw no, wɔn a yɛne wɔn bɔ abusua wɔ gyidi mu no.\n11 Monhwɛ nsɛm mmaako mmaako akɛse a mede m’ankasa me nsa akyerɛw abrɛ mo. 12 Wɔn a wɔpɛ sɛ wɔhoahoa wɔn ho no ara na wɔpɛ sɛ wɔhyɛ mo ma mutwitwa twetia. Wɔyɛ saa sɛnea ɛbɛyɛ a wɔrentaa wɔne Kristo wɔ asɛnnua no ho. 13 Wɔn a wotwa twetia no mpo nni Mmara no so. Pɛ ara na wɔpɛ sɛ wotwa wɔn twetia sɛnea ɛbɛyɛ a wobetumi ahoahoa wɔn ho wɔ twetiatwa no ho.\n14 Nanso, me de, Awurade Yesu Kristo asɛnnua no nko ara na mede bɛhoahoa me ho, efisɛ, n’asɛnnua no nti, wiase awu ama me na me nso mawu ama wiase. 15 Sɛ obi atwa twetia anaa ontwaa twetia no nka hwee. Nea ɛho hia ne sɛ wobɛyɛ abɔde foforo.\n16 Wɔn a wodi saa mmara yi so wɔ wɔn asetena mu no, asomdwoe ne mmɔborɔhunu nka wɔn; nka wɔn ne Onyankopɔn nkurɔfo nyinaa.\n17 Asɛm a mede rewie ne sɛ: Obiara nhaw m’adwene bio, efisɛ, atwa a ɛwɔ me honam ani no kyerɛ sɛ, meyɛ Yesu somfo.\n18 Me nuanom, Awurade Yesu Kristo adom no nka mo nyinaa. Amen.\nNA-TWI : Galatifo 6


Nnwom 38 | Intanɛt So Bible| Wiase Foforɔ Nkyerɛaseɛ\nƆbɔnefo a wanu ne ho mpaebɔ\n“Mayɛ basaa, na mabotow” (6)\nYehowa tie wɔn a wɔtwɛn no (15)\n“Me bɔne yɛɛ me so dadwen” (18)\nDawid dwom a wɔde kaakae nsɛm.* 38 O Yehowa, mfa abufuw nka m’anim,Na mfa abufuhyew nteɛ me so.+ 2 W’agyan awurawura me mu tɔnn,Na wo nsa ayɛ duru wɔ me so.+ 3 W’abufuw nti, me ho baabiara nnwo me.* Me bɔne nti, me nnompe mu nnwo me.+ 4 Efisɛ me mfomso aboro me so,+Na ɛdɛn me sɛ adesoa duruduru. 5 Me nkwaseasɛm nti,M’akuru bɔn, na aporɔw. 6 Mayɛ basaa, na mabotow;Mede awerɛhow nantenantew da mu nyinaa. 7 Me ho hyehye me,*Na me ho baabiara nnwo me.+ 8 Madwudwo, na mabubu koraa;Me koma abotow, enti misi apini denneennen.* 9 O Yehowa, nea ehia me nyinaa wunim,Na m’ahomegu nso, w’ani tua. 10 Me koma bɔ denneennen na m’ahoɔden asa.M’aniwa nhu hann bio.+ 11 Me yare nti, me nnamfo ne me mfɛfo mpɛ sɛ wɔbɛbɛn me,Na m’amannifo atwe wɔn ho afi me ho. 12 Wɔn a wɔrehwehwɛ me akum me* no sum me afiri,Na wɔn a wɔpɛ sɛ wodi me bɔne no ka sɛnea wɔbɛsɛe me ho asɛm.+Wɔka nnaadaasɛm da mu nyinaa. 13 Nanso mayɛ sɛ obi a n’aso asiw, enti mintie;+Mayɛ sɛ mum, enti mimmue m’ano.+ 14 Mayɛ sɛ onipa a ɔnte asɛm;Minni anoyi biara. 15 O Yehowa, wo na metwɛn wo,+Na wutiee me, O Yehowa, me Nyankopɔn.+ 16 Mekae sɛ: “Mma wonnni me ho ahurusiAnaa wɔmmmoma wɔn ho so nntia me bere a me nan awatiriw no.” 17 Anka mereyɛ ahwe ase,Ná mewɔ yaw mu daa.+ 18 Mekaa me mfomso;+Me bɔne yɛɛ me so dadwen.+ 19 Nanso m’atamfo ani so yɛ hyew* na wɔn ho yɛ den;*Wɔn a wɔtan me kwa no adɔɔso. 20 Wɔde bɔne tuaa papa a meyɛe so ka;Adepa a meyɛe nti, wɔko tiaa me. 21 O Yehowa, nnyaw me. O me Nyankopɔn, mma wo ne me ntam nnware.+ 22 Yɛ ntɛm bɛboa me,O Yehowa, m’agyenkwa.+\n^ Anaa “wɔde yɛ nkae.”\n^ Nt., “me honam baabiara nni hɔ a ɛte apɔw.”\n^ Nt., “ M’asen mu nyinaa hyehye me.”\n^ Anaa “mebobom.”\n^ Nt., “m’atamfo te ase.”\n^ Ebetumi nso akyerɛ, “Nanso wɔn a wɔtan me kwa no yɛ bebree.”